KPIa % 0,2 jaitsi da irailean EAEn, eta % 0,7 Nafarroan

KPIak sei hilabeteko tasa negatiboa izan du Euskal Autonomia Erkidegoan, koronabirusaren pandemiaren ondorioz. Bestalde, prezioek % 1,9 egin dute behera Nafarroan aurten.

Kontsumorako Prezioen Indizeak (KPI) % 0,2 egin du behera irailean Euskal Autonomia Erkidegoan (EAE), 2019ko hilabete berarekin alderatuta, eta % 0,2 egin du gora abuztuko datuekin alderatuta. Nafarroan, berriz, KPIa % 0,1 igo zen irailean, aurreko hilabetearekin alderatuta, eta urte arteko tasa -% 0,7an geratu zen.

Espainiako Estatistikako Institutuak asteazken honetan argitaratutako datuen arabera, urte arteko tasa bi hamarren jaitsi da irailean, abuztuko datuekin alderatuta (–% 0,4).

Abuztuko datuarekin, KPIk sei hilabeteko tasa negatiboa izan du Euskal Autonomia Erkidegoan, apirilean (–% 0,5), maiatzean (–% 0,7), ekainean (–% 0,2), uztailean (–% 0,6) eta abuztuan (–% 0,4).

Lurraldez lurralde aztertuta, Gipuzkoak –% 0,4ko urte arteko tasa izan du, Arabak –% 0,3koa eta Bizkaiak bere horretan jarraitzen du.

Aurten, hiru lurraldeetan jaitsi da KPIa: Araban (–% 1,5), Gipuzkoan (–% 1,0) eta Bizkaian (–% 0,9).

Taldeka eta zerbitzuka, urte arteko beherakadarik handiena garraioak, aisialdia eta kultura (–% 2,0), komunikazioak (–% 1,3) eta etxebizitza (–% 0,9) sektoreetan izan da.

Aitzitik, urte barruko tasa igo egin da elikagai eta alkoholik gabeko edarietan (% 2,7), janarietan eta oinetakoetan (% 1,0), irakaskuntzan (% 1,05), hotel, taberna eta jatetxeetan (% 0,9), bestelakoetan (% 0,7), alkoholdun edarietan eta tabakoan (% 0,5), medikuntzan (% 0,4) eta altzarietan (% 0,2).

Nafarroan, berriz, prezioek % 0,7 egin dute behera irailean, iazko hilabete berarekin alderatuta, eta indize orokorraren hileko aldaketa % 0,1ekoa izan da.

Etxebizitza izan da urteko tasan eragin positibo handiena izan duen taldea (% 3,4), aurreko hilean baino zortzi hamarren handiagoa.

Ondoren, Aisia eta Kultura ageri da (% 1,7), aurreko hilean baino zortzi hamarren gehiagorekin, eta Altzariak (% 0,4) dago gero.

Bestalde, urteko tasan eragin negatibo handiena duten taldeak honako hauek dira: Garraioa (–% 5,6), aurreko hilean zenbatutakoa baino zazpi hamarren gutxiago; Jantziak eta oinetakoak (% 0,8), aurreko hilean zenbatutakoa baino bi hamarren gutxiago, eta Beste ondasun eta zerbitzu batzuk (% 1,9ko tasa), aurreko hilean baino bi hamarren gutxiago.

Espainian, oro har, prezioek % 0,4 egin zuten behera irailean, 2019ko hilabete bereko datuekin alderatuta, baina jaitsiera hori hamarren bat jaitsi zen abuztuko datuekin alderatuta, argindarraren garestitzea dela eta; izan ere, behera egin dute urte batetik bestera, apirilean COVID-19aren pandemia hasi zenetik.


Irailaren 4an eginen da Berako VII. Gau Krosa

Manttale mendi lasterketa taldeak jakinarazi du zabalik dagoela Berako VII. Gau Krosean izena emateko epea. Irailaren 4an, 22:00etan hasiko da Merkatu plazatik eta Covid protokoloa jarraitu beharko dela erran dute antolatzaileek.

7,4 kilometroko ibilbidea eta 300 metroko desnibel positiboa izanen du lasterketak. Gehienez ere 200 lagunek hartu ahal izanen dute parte eta izen ematea zabalik dago. Ibilbidea seinaleekin eta boluntarioekin ongi markatuta egonen den arren frontala derrigorrezkoa izanen da parte hartu ahal izateko, antolakuntzak ez baititu bere gain hartuko frontalik ez daukan partaideari gertatzen ahal zaizkion ezbeharrak.

Altzateko merkatu plazan hasi eta bukatuko da gau krosa. Ikusleek ezinen dute Merkatu plazako irteera eta helmuga gunera sartu eta parte-hartzaileek musukoa paratu beharko dute lasterketaren aurretik eta ondoren.

Gizonezkoen eta emakumezkoen lehen hiru sailkatu absolutuentzako sariez gain, bi kuadrilla onenentzako ere sariak egonen direla erran dute Manttaletik. Kuadrillak lau korrikalarik osatuko dituzte, gutxienez emakume bat egon beharko da, eta talde bakoitzeko lehenengo hiruek puntuatuko dute, baina lauek helmugara iritsi beharko dute.


Udalak zortzi langabe kontratatuko ditu

Launa lorezaintza ofizial eta zerbitzu anitzetarako peoi behar ditu.

Altsasuko Udalak langabezian dauden zortzi pertsona kontratatuko ditu. Hautaketa prozesua abiarazi du horretarako. Hura despedituta hautatutako zortzi pertsonak udalarendako urte erdiz lanaldi osoan ariko dira lanean. Haietako lau lorezaintza ofizialeei dagozkien betekizunak izanen dituzte eta gainontzeko lauak zerbitzu anitzetarako peoiaren lanak eginen dituzte.

Lorezaintzan arituko direnetako hiruk nahitaezkoa izanen dute B mailako gidabaimena izatea. Laurek D mailari dagokion soldata izanen dute. Peoi izan nahi duten hautagaiak, berriz, Bermatutako Errentaren jasotzaile izan beharko dute. Haiek E mailako lansaria jasoko dute. Deialdian interesa duenak maiatzaren 15era arteko epea dute Nafar Lansareren, Nafarroako Enplegu Zerbitzuaren, Altsasuko bulegoan izena emateko.


Iker Buenok ez du jarraituko Sammic ISB entrenatzen

Iraurgi ISBk eman du berria sare sozialetan. Hala ere, saskibaloi klubean beste eginkizun batzuk izango dituela jakinarazi dute.

Iker Bueno. (ISB) Datorren denboraldian Iker Buenok ez du Sammic ISB taldea entrenatuko. Iraurgi SB klubak azaldu duenez, "lan arazoak tarteko" hartu dute erabakia. Hala ere, Buenok klubean beste eginkizun batzuk izango dituela zehaztu dute. Pasa den denboaldian, Bueno azpeitiarra entrenatzaile zela, Iraurgiko gizonezkoen talde nagusiak Espainiako saskibaloiko Zilarrezko LEB ligatik Urrezkora igotzea lortu zuen. Ondoren, azpeitiarra Zilarrezko LEB mailako entrenatzailerik onena izendatu zuten. Datorren denboraldian Sammic ISBk Urrezko LEB ligan jokatuko du.


Egitaraua / Zaratamoko M8a ospatzeko, zineforuma, elkarretaratzea eta autozaintza ikastaroa egingo dituzte

Emakumeen Nazioarteko Egunaren harira (martxoak 8), hainbat ekintza antolatuko dituzte Zaratamon, hilean zehar. M8an, elkarretaratzea egingo dute udaletxeko plazan (euria bada, aterpean), 10:45ean. Baina asteazkena baino lehen eta geroago ere, hainbat ekintza eta prestaketa feminista eskainiko dituzte izena eman nahi dutenentzako: martxoaren 3an (ostirala), El secreto de Vera Drake pelikularen emanaldia egingo dute Elexaldeko Kultur Etxean, eta martxoaren 15ean, 22an eta 29an, autozaintza emozionalari buruzko ikastaroa, Arkotxako Kultur Etxean. Ekintza horietan haurtzaindegi zerbitzua egongo da, aldez aurretik eskatuz gero, eta Zineforumaren kasuan, garraio zerbitzua ere bai, Arkotxatik Elexaldera igotzeko.

Ekintza guztiak Zaratamoko Udalak eta Zaratamoko Berdintasun Taldeak antolatu dituzte. Wayra elkartea, Besopean Guraso Elkartea, Zaratamoko Eskola, Altzoan Zaintza Sarea, Bizkaiko Foru Aldundia eta Genero indarkeriaren aurkako gobernu ordezkaritza dira laguntzaileak.

M8, EMAKUMEEN NAZIOARTEKO EGUNA, ZARATAMON / PROGRAMAZIOA

Martxoak 3, ostirala

18:00. Zineforuma: El secreto de Vera Drake

Elexaldeko Kultur Etxean

*Haurtzaindegi zerbitzua egongo da, martxoaren 3a baino lehen (12:00etan) telefono honetara deituz gero: 94 456 60 00

*Arkotxatik garraio zerbitzua ere egongo da Elexaldera igotzeko. Autobusa Arkotxako elizaren ondoko geltokitik irtengo da, 17:30ean. Izena emateko, 94 456 60 00 telefonora deitu beharko da

Martxoak 8, asteazkena

10:45. Zaratamoko txikien elkarretaratzea

Eguraldi onarekin, udaletxeko plazan; euriarekin, aterpean

Martxoak 15, 22 eta 29, asteazkenak

18:00-20:00. Autozaintza emozionala ikastaroa

Arkotxako Kultur Etxean

*Izena emateko: 94 456 60 00 telefonora deituta edo bsocial@zaratamo.eus helbidera

Idatzita

*Haurtzaindegi zerbitzua egongo da, martxoaren 14a baino lehen (12:00etan) 94 456 60 00 telefonora deituz gero


Ziburuko Estudiantinak kontzertua emanen du uztailaren 15ean

Larunbatean 20:30ean hasita Jondoni Petri elizan

Ziburuko Estudiantinak kontzertua emanen du uztailaren 15ean, larunbatean, 20:30ean hasita Senpereko Jondoni Petri elizan. Sartzea urritik izanen da eta Mozart, Fauré, Bach, Prokofiev edo Beethoven konpositoreen lanak joko dituzte bi orduko emanaldian.


Santa Ana aretoa beteta eman diote hasiera Esperientzia Gelari

Bete egin zen Santa Ana antzokia iktusari buruz Angel Chamorro neurologo oñatiarrak eman zuen hitzaldia entzuteko. Esperientzia Gelaren lehen ekitaldia izan da. Sarean dago orain hitzaldia entzungai.

Egubakoitzean eman zioten hasiera Goienagusirekin batera Udalak martxan jarritako Esperientzia Gelari. Angel Chamorro neurologoaren hitzaldia egon zen proiektuaren aurkezpenaren ondoren, eta harrera ona izan zuen; bete egin zen antzokia. Hitzaldia Goienagusiren sareko kanalean dago orain ikusgai.

Udal Gobernuak eskerrak eman nahi dizkio bai Angel Chamorrori Oñatiko esperientzia gelari hasiera emateko luzatutako gonbidapena onartzearren, bai bertara gerturatu zirenei ere, "Oñatiko esperientzia gelari horrelako harrera ematearren". Baita Goienagusikoei era, "Oñatin Esperientzia Gela amets batetik errealitate bihurtzen laguntzearren".

Esperientzia Gela

55 urtetiko gorako herritarrendako ekimena da Esperientzia Gela. Hitzaldiak, jarduerak zein tailerrak antolatuko ditu hilero aurrerantzean, tartean, adibidez: mendi ibilaldia, argazkigintzaren hastapena telefono mugikorrarekin tailerra eta beste hitzaldi batzuk. Goienagusi elkarteko web gunean dago jarduerei buruzko informazio guztia. Oñatiko Udaleko hezkuntza teknikariarekin ere jar daiteke harremanetan interesa duen edonor.


IX. Lore eta Landare azokak kolorez beteko du Urbieta kalea, etzi goizean zehar

Azoka Urbieta kalera itzuliko da, goizeko 10:00etatik eguerdiko 14:30etara bitartean, eta aukera zabala aurkitu ahal izango da bertan, hala nola, lore eta landare naturalak, kosmetikako eta medikuntza naturaleko produktu artisauak...

Etzirako Lore eta Landare Azoka bereziaren IX. edizioa antolatu dute Dekolore elkarteak, Behemendik eta Udalak elkarlanean. Hitzordua, etzi larunbatean izango da, goizeko 10:00etatik eguerdiko 14:30etara bitartean. Guztira 11 postuk hartuko dute parte, hala ere, Udalak jakinarazi du postu bat zalantzan dagoela, beraz, agian 10 postu izango direla aurreratu du. Atzo azaldu zituzten azokaren nondik norakoak, Jaione Irazu Merkataritza eta Turismo teknikariak, Ainhoa Amundarain Behemendi Landa Garapeneko ordezkariak, eta Juantxo Pollacino Dekolore elkarteko ordezkariak.

Azoka Urbieta kalera itzuliko da eta bertan, aukera zabala eskainiko dute antolatzaileek, hala nola, lore eta landaren naturalak, kosmetikako eta medikuntza naturaleko produktu artisauak, sendabelarrak eta loreekin egindako artisautza-lanak. Eta horrez gain, Juantxo Pollacinok nabarmendu du haurrentzako tailerrak eta jolasak ere egongo direla: «aukera izango dute landare txiki bat landatzeko, gero azalduko diegu nola zaindu behar duten eta etxera eramateko aukera izango dute, noski. Eta landareez gain, egur jolasak ere antolatu dira».

Amaitzeko, antolatzaileek herritarrei bertaratzeko deia egin diete; eta Dekolore elkarteak eta Behemendi Landa Garapen elkarteak Udalari eskerrak eman dizkiote: «urtero lore eta landare azoka egiteko aukera emateagatik eta laguntzeagatik»


Movistarrek lan, beste edonork jan

Etapa Valverderekin irabazten saiatu da Nafarroako taldea, baina baldar aritu dira esprintaren prestakuntzan, eta Magnus Cort Nielsen nagusitu da, Roglicen aurretik; inor ez da mugitu oilarren artean

Etapak badoaz, eta Roglicek sufritu gabe, edo ageriko sufrimendurik jasan gabe eusten dio lidergoari. Sufritu gabe, eta aurkariekiko aldea handituz, beste sei segundo irabazit baitiitu Ciudad Rodrigoko esprinta bigarren postuan bukatuta. Roglicek 48 segundo irabazi ditu gainsarietan orotara Vueltan, Carapaz baino 32 gehiago, eta Carthyk baino 28 gehiago. Magnus Cort Nielsen etapa garailearekin batera, esloveniarra izan da egunari zuku gehien atera diona. Gutxiena, berriro, Movistar. Euren taktikak ze helburu zeukan jakina zen, Valverderekin etapa irabazten saiatu. Azken mendatea pasata erritmo bizia jarri dute ihesean zihoazen Cavgna eta Stannard harrapatzeko. 8-10 segundora izan dituzte, baino ezinagatik, edo Cavagna ikaragarri ibili delako, ihes egin die Clermont-Ferrandeko TGVak, eta 20 kilometrotan nahi eta ezin ibili dira Deceuninq-ekoa harrapatzeko. Eskerrak Mitcheltonek errelebo batzuk eman dituen, Cavagna 2.5 kilometrora harrapatzeko.

Eta behin harrapatuta, ba bukaera kaskarra Movistarrek. Orden, talde egitura txukun baten falta erakutsi dute Valverderi esprinta bideratzeko. Rojas-ek azken kilometroan sartu behar zuen, baina kilometro eta erdira jarri behar izan du buruan Groupama taldeko txirrindulari baten erasoa ixteko, eta Valverde munduaren aurrean bakarrik geratu da 500 metrora. Istorioak nola jarraitzen duen jakina da: haizearen babesean etorri diren lauzpabost ziklistak jan egin dute Valverde, eta murtziarra aspaldi izan duen aukerarik onena errematatzetik urrun utzi. Magnus Cort Nielsen-ek aise gainditu du Valverde, baina baita Rui Costak eta Roglicek ere. Movistarrek lan, eta beste edonork jan, Vuelta honetako lelo ezaguna, dagoeneko.

Eta oilarren artean zer? Ba ezer ez. Eta ez Jumbok kontrol lan zorrotza egin duelako, INEOS-ek eta Carapazek indarrik ez dutelako baizik. Van Baarlek eta Amadorrek egin dute El Robledo, lehen mailako mendatearen igoera, baina Amadorren erritmoak ez du tropela hautsi, 40 lagunek eutsi diotelako buruan, eta Cavagnak eta Stannardek buruan eutsi buruari mendate bukaeran, aldapa minutu eta erdiko alde txikiarekin hasita ere. Carapaz mugitu ere ez da egin, eta biharko etaparen zain, ezinezkoa dirudi norbaitek Roglic menderatzea. Terrenoa badago, eta sobera, baina indarrik ez. INEOSek ihesaldian Van Baarle, Froome edota Amador sartuta ere, Jumbok daukan eskuadroiarekin aise kontrolatuko ditu urrutitik jotzen diren erasoak. Eta 45 segundoko margena dauka. Badaezpada, honatx menua: 178 kilometroko etapa, eta tartean sei mendate: hirugarren mailako hiru, bigarren mailako beste bat, lehen mailakoa, denetan lehena, lasterketa hausteko, eta bukaeram maila bereziko Covatilla, 11.7 kilometro %7.1eko batez bestekoa. Hara iritsi bitarte itxaroten badute, Vuelta Roglicena da. Eta bestela ere bai, gauzak normal.


Kamioi karabana batek Iruñeko kaleak zeharkatu ditu

250 kamioi inguruk Iruñeko kale nagusiak zeharkatu dituzte gaur goizean. Karabana Garraioaren Hirian hasi eta amaituko da.


Lezoko kirol taldeen asteburuko emaitzak (2023-03-20)

Ondokoak dira Lezoko kirol taldeek asteburuan lortu dituzte emaitzak. Talde nagusien zerrenda da honakoa, Gazte Mailatik gorako taldeena:

FUTBOLA

Emakumeen Gorengo Maila, Kopa

Atseden izan du Allerru-Intxaurdik.

Gizonen Gorengo Maila

Allerru-Touring, 0-2

Gizonen Lehen Erregionala, Kopa

Orereta Kafea-Allerru, 3-1

Gizonen Gazteen Gorengo Maila

Gure Txokoa-Allerru, 10-0

SASKIBALOIA

Senior Emakumeak

Atseden izan du Kurkubi LezoSKT-ek.

Gizonen Gipuzkoako Hirugarren Maila

Atseden izan du Yesilan Kurkubi LezoSKT-ek

Junior Emakumeak

Atseden izan du Kurkubi LezoSKT-ek.

Kurkubiren gainontzeko taldeen emaitzak ikusteko, joan hona.

ESKUBALOIA

Emakumeen Gipuzkoako Lehen Maila

La Salle Legazpi-Munttarpe, 26-30

Gizonen Gipuzkoako Lehen Maila

Zarautz-Munttarpe, 28-16

Gizonen Gipuzkoako Bigarren Maila

Elgoibar-Munttarpe, 31-21

Emakumeen Gazte Maila

Ereintza-Munttarpe, 22-21

Irauli Bosteko-Munttarpe, 31-32

Munttarperen gainontzeko taldeen partiden berri izateko, joan hona.

ARETO FUTBOLA

Gizonen Gipuzkoako Lehen Maila

Gaintxu-Zaldibi, 1-3

Gizonen Gipuzkoako Bigarren Maila

Getariako Keta-Jaixki, 2-4


Laudiok hasi ditu haurrentzako Aldaiko parkeko estalkia jartzeko lanak

Astelehen honetan hasi dira haurrentzako gunean 380 metro karratuko estalkia instalatzeko lanak.

Aldai plazan dagoen haurrentzako parkeak estalki bat izango du datozen asteetan, haurren jolasgunea eguzkitik eta euritik babesteko. 380 metro karratu hartzen dituen estali beharreko jolasgunea, berdegune batek inguratzen duen aparkalekuaren estalkiaren gainean egongo da.

Insignia enpresak egingo dituen lanak astelehenean hasi ziren eta udan amaituta egotea espero da.

Udalaren 233.000 euroko inbertsioa eskatuko duen azpiegitura berriak, 10o-ko malda izango du ipar-mendebaldean. Horrela, isurialde bat sortuko da berdeguneraino, haizetik eta euritik babesteko. Era horretan, haurrentzako parkea inguratzen duen banku jarraitua ere babestuta geratuko da.


Kantuen bidez askatu ditu korapiloak

Argitaratu berri duen 'Banoa' lan laburra ezagutaraztera igoko da, uztailaren 10ean, musikari lasarteoriatarra, kultur etxeko oholtzara. Sortu duen lanaren berri eman dio TXINTXARRI-ri

Donostia, 1984) musikari lasarteoriatarrak Banoa izeneko estreinako lan laburra plazaratu du, eta lan horrekin gozatzeko aukera izango dute herritarrek, larunbat iluntzean (19:00etan) uztailak 10, Manuel Lekuona kultur etxean eskainiko duen zuzeneko kontzertuan. Arramazka rock taldeko abeslari gisa ezagutuko duzue gehientsuenok Aroa, agian, baina, orain, pop estiloko doinuak sortu ditu eta bakarkako bideari ekin dio. Plazaratu duen azken lanaz eta larunbatean emango duen kontzertuaren inguruan galdetu dio txintxarri aldizkariak.

COVID-19ak eragindako pandemiaren ondorioz iritsitako konfinamendu garaian idatzi zituen hainbat abesti Aroak. Paperean zituela, Gartxot Unsain musikariari eta lehengusuari bidali zizkion, eta, kontatu du, hark animatuta eutsi ziola hezurmamitu berri den Banoa proiektuari: "Maiz elkarbanatzen ditugu sortzen ditugun kantuak, eta berak animatu ninduen kanta solteez harago, zerbait osoagoa sortzera". Hala, "aukera ederra" iruditu zitzaion Gartxot bezalako sortzaile batekin berriro ere "musikarekin nahasteko". Aipatu du "aitzakia" bat ere bazela, lehengusuak elkarrekin egon eta bizitzaz hitz egiteko, euren "mobidetaz".

Bost abestirekin osatutako EP bat izan da lehengusuen arteko lanaren emaitza, eta azaldu duenez, prozesua "oso naturala eta erraza izan da". Kanta batzuen oinarria bazuen Lasak, baina hutsetik musikatzea, soinuekin esperimentatzea, ahotsaren kalitate ezberdinekin jolastea, eta abar, "oso interesgarria" izan dela azpimarratu du: "Asko ikasi dut". Lanaren ekoizpenaz Gartxon Unsain arduratu da, Aroaren lehengusua, eta masterizazio lanak, berriz, Beñat Antxustegik egin ditu.

Abestien letrak

Aurrez aipatu bezala, bost abestiz osatutako lana sortu du lasarteoriatarrak, eta hauek dira kantu horien izenburuak: (E) negarrenez hegoak, Zer naiz?, aRo berri, Joker eta Banoa. Eta hain zuzen ere, abesti horien letren inguruan galdetuta, azaldu du joatearen prozesuan sentitzen dituen zirrara ezberdinak ageri direla horietan.

Hain zuzen ere, EPko azken kantuaren izen berak –Banoa– ematen dio izenburua lan osoari ere. Azaldu du pertsona batek "ez-lekutik", norbere behar eta desiretatik aldentzen dituen dinamika batetik joaten denean egiten dituen hausnarketak biltzen dituela: "Korapiloak askatzeko eta horiei flow pixka bat jartzeko balio izan dit Banoa-k eta lan horren sortze prozesuak".

Nora doan jakin gabe

Lanaren izenburuari erreferentzia eginda, nora ote doan galdetu dio aldizkariak musikariari, eta beste galdera batekin erantzun dio: "Hori ba ote daki norbaitek?". Ziurtatu du berak ez dakiela nora doan, baina, argi du utzi duen lekuan ez duela egon nahi, baizik eta bere baitan egon: "Hori jakinda gustura nago, ez dut gehiago behar. Horrek nora eramango nauen? Bada, deskubrituko dut".

Oso pozik agertu da larunbatean Manuel Lekuonan, herrian eskainiko duen kontzertuarekin. Azaldu du Banoa-rekin ez zuela "inolako pretentsiorik": "Ez nekien argitaratuko nuen ere, eta, ez nuen inondik inora zuzenekorik buruan". Sentitu zuen, ordea, "temazoak" sortu zituztela, eta, argitaratzeko gogoa sentitu zuenean, hala egin du. Sentimendu bera izan du zuzeneko emanaldiekin ere: "Hasieran zalantza nuen kontzertuekin, gero gogoa, eta, azkenean, begira, larunbatean hortxe izango naiz". Ia lau urte daramatza zuzeneko emanaldirik eskaini gabe, eta pozarren dagoen arren, aitortu du sentimendu nahasiak ere badituela: "Auto-exigentzia eta zirrararen arteko nahasketa arraro bat dut barruan".

Lasak aurreratu duenez, akustikoan arituko dira asteburu honetako emanaldian, "oso modu soilean". Uste du "oso zuzeneko potentea" dutela. Gainera, Gartxot lehengusuarekin joko duen lehen aldia izango dela ere azaldu du, eta "puntazoa" dela musikariarentzat lehen aldi hori Manuel Lekuona kultur etxeko auditorioan izatea. Iragarri du hantxe hustuko direla.


Gaur, azaroak 21, Tolosaldean zer?

Titirijai, batzarra, odol ematea, Santa Zezilia, liburu aurkezpena eta gehiago gaurko eskualdeko agendan.

Astelehena, azaroak 21

10:00

Titirijai. Gran Mamut Topic, Tolosa

Gran Mamut. Markeliñe (Bizkaia). Familia guztiari zuzendurik. Hitzik gabea. 55 minutu. Bi saio: 10:00 eta 12:00.

15:00

Guretzako Udal lokala, Anoeta

Guretzako jatorri anitzeko emakumeen bilgunea.

16:30

20:30

Odol ematea Kultur etxeko Topagunean, 1. solairuan., Tolosa

Gipuzkoako odol emaileek antolatutako odol ematea. Hitzordua eskatzeko 943 00 78 85, egunean bertan, goizean.

17:45

Santa Zezilia Plazako arkupea, Irura

Loatzo musika eskolako ikasleak, solasaldi musikatua egingo dute herria girotuz.

18:30

Liburu aurkezpena Liburutegia, Anoeta

'Isildutako eskuak' liburuaren aurkezpena. Jon Abril idazleak egingo du aurkezpena.

19:00

Girasoles silvestres Leidor antzokia, Tolosa

19:00

A25. Hitzaldia Tolosako kultur etxea, Tolosa

Microfisica sexista del poder hitzaldia, kultur etxean, Nerea Barjola idazle, ikerlari, aktibista feminista eta politologoaren eskutik, gazteleraz.

19:00

Memoria. Bizikidetza. Bakea Subijana etxea, Amasa-Villabona

Solasaldia. 'Glencree 10 urte: mendi handi baten igoera'. Partaideak: Edurne Brouard Aldamiz eta Fernando Garrido Velasco.

19:30

Vasil Gurea antzokia, Amasa-Villabona

20:30

Titirijai. Kazu Topic, Tolosa

Kazu. Singe Diesel (Frantzia). 16 urtetik aurrera. Gaztelaniaz. 60 minutu.

Erakusketa Udaletxeko pleno aretoa, Berrobi

San Agustin jaietako argazki erakusketa, udaletxean, abendua bitarte.

Amalur Jardunaldiak Topic, Tolosa

Erakusketa. Bidaiak; arkatz, paper eta tintazko uneak. 'USK Garabateando Bidasoa'.

Erakusketa. 'Jordi Bertran, txotxongilolariaren 45 urte' Topic, Tolosa

Aldizkako erakusketa 'Titireszena'-ren barruan. 'Jordi Bertran, txtongilolariaren 45 urte'.

Argizaiola 2020. 40. edizioa Aranburu jauregia, Tolosa

Argazki erakusketa. Euskal Herriko Argazki Taldeen Federazioak Argizaiola argazki lehiaketa antolatzen du, eta "lehiaketen lehiaketa" dei diezaiokegu.Aurreko urtean lehiaketa ezberdinetan hobekien sailkatutako euskal argazkilariek Argizaiolan parte hartzeko gonbidapena jasotzen dute. Erakusketa ibiltari bat antolatzen da saritutako argazkiekin eta parte hartu duten argazkien aukeraketa batekin. Erakusketa hau 2020. urtean egindako 40. edizioari dagokio.

Erakusketa. 'Gorputz habitatuak' 3 taberna, Tolosa

Clara Probanza Arrizabalagaren 'Gorputz habitatuak' erakusketa. Clara Probanzaren marrazkietan munduaren potentzia osoa islatzen da, bizitzaren posibilitate infinituak: beso bakarreko pertsonaiak, mila begiko buruak, txori-hankak dituzten gizakumeak... Izaki dibertigarri eta abismalak denak ere, supazterretik bizi-lezio paregabeak ematen dizkigutenak.

Udazkeneko 6. Eskola Topic, Tolosa

Titereszenaren barruan, Udazkeneko seigarren eskola. Titirijai Nazioarteko Txotxongilo Jaialdiarekin batera. 100 ordu. Izena emateko: pedagogia@cittolosa.com Unimako bazkideek 300 euro eta gainontzekoek 400 euro.

09:00

11:00

KZ Gunea. Ofimaktika KzGunea, Rondilla, 34, Tolosa

Ofimatika tresnak. LibreOffice. 20 ordu. Gaztelaniaz.

Txotxongilo erakusketa erakusleihoetan Tolosa

Topic eta Tolosa&Coren arteko lankidetza. Tolosako hainbat dendatan txotxongiloak ikusgai egongo dira.

Erakusketa. 'Titirijai 40. urteurrena' Topic, Tolosa

Titirijairen 40. urteurrena dela eta, txotxongilo jaialdiaren edizio ezberdinerako eginiko kartelak jasotzen dituen kartel erakusketa.

Erakusketa. 'Titirijai 40. urteurrena' Topic, Tolosa

Titirijairen 40. urteurrena dela eta, txotxongilo jaialdiaren hainbat ediziotako kartelak jasoko dituen erakusketa.

38. Mendi Astea Gurea antzokia, Amasa-Villabona

Aizkardi mendi elkartearen 38. Mendi Astea. 14. Argazki Rallyko lanen erakusketa.

10:00

12:30

Titirijai. Controvento Leidor antzokia, Tolosa

'Controvento'. Michele Caffagi. (Italia). Hitzik gabea. Publiko guztiari zuzendurik. 60 minutu. 21: 10:00 eta 12:30. 22: 10:00 eta 12:30.

10:30

17:00

Ikastaroa Ferialekua, Tolosa

Bizikletan ibiltzen ikasteko ikastaroa. Emakumeok mugimenduan egitasmoaren barruan. Bi txanda: 10:30-12:00 eta 15:30-17:00. Izen-ematea: info@zumardia.eus edo 699 52 60 78.


Veneziako beira Alaskan

Alaskako (AEB) Brooks mendilerroan ikertutako inuiten kokaleku batean Erdi Aro amaierako Veneziako beirazko bihi batzuk topatu berri dituzte.

Kolon aurrekoak direnez eta Venezian landu eta gutxira Alaskaraino iritsi zirela egiaztatuta, garbi dago Europatik Alaskara ez zirela Atlantikoa zeharkatuta iritsi, Bering itsasartetik baizik. Jakina da Aro Modernoaren ateetan, Europa eta Asia arteko merkataritza harremanak oso egituratuta zeudela, Zetaren Bidea medio.

Baina beira ale hauek eta berriki aurkitu diren beste froga batzuek pentsarazten dute Asia eta Amerika arteko trukeak orain arte uste baino ohikoagoak zirela.


Neguan ere mantendu egingo dute Zarautzen karabanen gunea

Bigarren urtez martxan da Abendañon, Aiziazpia kalean karabanak aparkatzeko gunea. Zarauzko Udaletik jakinarazi dute "izugarrizko arrakasta" izaten ari dela: "%100 beteta egon ez arren, oso leku libre gutxi egon ohi dira". Neguan ere mantendu egingo dute gune hori, baina karabanei eskainiko zaien aparkaleku kopurua erdira murriztuko da; udan 50 ibilgailuntzat izaten da lekua. Nabarmendu dute gune horren helburua ez dela kanpinari eta herriko ostalariei lehia egitea. Gogoratu dute bidean atseden hartu nahi dutenei zuzenduta dagoela gune hori. Horregatik, gehienez bi egunez aparkatu ahalko dute autokarabana bertan, eta zazpi egun igaro arte ezingo da itzuli. Hori kontrolatzeko, TAOko makinan txartela hartu beharko dute erabiltzaileek. Gune horretan gutxiengo zerbitzuak aurkituko ditu bidaiariak. Ura biltzeko aukera izango dute erabiltzaileek; bi ahodun iturri bat dago, tutu malguak ongi egokitu daitezen bertara. Ur zikinak botatzeko bi sareta ere badira gune horretan, bata biltegi handientzat eta bestea txkientzat. Hondakinak jasotzeko, berriz, gaikako edukiontzi kabia jarri dute gunean. Eguneko hiru euro ordaindu beharko da.


Inauteri kontzeruta

Musika Bandak eskainitako Inatueri kontzertua.


«Erabakitzeko eskubidea legeztatzea eskatzen dugu»


Yurik ez du Getaferen aurka jokatuko, bertigoak dituelako; Vicente bakartuta dago

Ezker hegalekoak ez du arratsaldeko entrenamenduan parte hartu. Iñigo Vicente, bere aldetik, "covid positibo baten" kontaktu estua izan da.

Yuri Berchiche ezin izango da aritu astelehen honetan Athleticek Getaferen aurka San Mamesen jokatuko duen partidan (21:00etan). Bilbo taldeak jakitera eman duenez, ezkerreko hegalekoak “bertigoak”ditu, eta, horren ondorioz, ez du parte hartu igande arratsaldeko entrenamenduan.

Horrez gain, Athleticek adierazi du Iñigo Vicente "taldearen dinamikatik kanpo" dagoela, covid-19 gaitza duen pertsona batekin “kontaktu estua izan duelako”.Bi hutsune horiek Iñigo Martinezenari gaineratzen zaizkio. Izan ere, Marcelino Garcia Toral entrenatzaileak prentsaurrekoan azaldu du Ondarroako atzelariak giharretako lesio txiki bat duela. Lesio horren eraginez, ezin izan zuen bukatu iragan igandeko Superkopako finala, eta ostegunean Eivissan Kopan esku hartzea galarazi zion.

Yuriren baja ezustekoa izan da, Marcelinok prentsaurrekoan azaldu baitu Getaferen aurkako neurketarako gertu egongo zela, Eivissaren kontra “normaltasunez” jokatu ostean.

Zarauzko atzelariak aspaldi gainditu zuen covid-19a; alabaina, ordutik zenbait osasun arazo izan ditu, eta hainbat aldiz utzi behar izan du zelaia partida amaitu aurretik.


Adarkatu bat zazpigarren entzierroan

Adarkada barrabil zorroan pairatu du, Telefonicako tartean. Beste bi korrikalari eraman dituzte ospitaletara. Batak beso luxazio bat dauka, besteak kolpea hankan.

Victoriano del Rio ganadutegiko zezenek 2 minutu eta 19 segundoan egin dute Santo Domingoko eta Zezen plazako ukuiluen arteko bidea. Lasterketa azkarra eta arriskutsua izan da.

Santo Domingoko aldapatik bi korrikalari eraman behar izan dituzte ospitaleetara arta zitzaten. Biotako bat 20 urteko gizonezko iruindar bat da, eta ezker errotulan izan du luxazioa, Besteak besoan izan du kolpea.

Hirugarren ospitaleratua, eskrotoan adarkada pairatu duena, 58 urteko gizon herbeheretar bat da.


«Urak gure lekuan jarriko gaitu: jaisteko postuetan, edo bigarren txandan»

Aurreko sasoiko Santurtzi irabazleak ez du antzik oraingoarekin: talde eraberritua da; prestatzailea ere aldatu du. Portularrumek «ilusioz» ekin dio erronkari, estreinakoz ari baita entrenatzaile. Besteengandik edan duena arraunlariei ematea du helburu.


Marea Arroxaren batzarra

Informazio gehiago, hemen.


Urriza-Zaldua eta Ansa II-Labakak lehendabiziko garaipena eman diete Bereziartua eta Setieni

Urriza eta Zalduak 30-29 irabazi dute Etxarri eta Barrenetxearen kontra eta Ansa II eta Labakak 30-26 garaitu dituzte Juanenea eta Zubiri.

Sagardoaren Txapelketaren lehenengo jardunaldia Erremontari saioaren barruan jokatu zen astelehen gauen eta Urriza-Zaldua eta Ansa II-Labaka bikoteek lehenengo garaipena eman zieten Bereziartua eta Setien sagardotegiei. Lehenengo partidan Urriza eta Zalduak, 30-29 irabazi zuten Etxarri eta Barrenetxearen kontra eta bigarrengo partiduan Ansa eta Labakak, 30-26 garaitu zituzten Juanenea eta Zubiri.

Azken hauek Larre-Gain sagardotegiaren izenean jokatzen dute eta Etxarri eta Barrenetxeak Oialume Zarren izenean. Beraz, garaileek lau puntu batu zituzten, Oialume Zarrek bi eta Larre-Gainek puntua eskuratu zuen. Lehenengo bi partidak parekatuak Lehenengo jardunaldiko bi partidak berdinduak izan ziren. Aurrenekoan gainera ezustekoa egon zen nola joan zen ikusita. Etxarri eta Barrenetxea IV.ak agindu zuten ia norgehiagoka osoan bost tantoko aldearekin partidako une gehienetan, baina 9-1eko azken partzialak, gorrien alde, erabaki zuen partidua.

Etxarri oso ongi hasi zen eta Urriza berriz hotz. Kosta egin zitzaion partidan sartzea eta urdinek eraman zituzten abantailak. Zazpi tantoko aldea ere izan zuten 28 eta 21ekoan, bazirudien hortxe amaituko zela partidua, baina gorriak azken tantoetan hobe aritu ziren eta 29-28 aurreratu ziren eta partidua ixtea lortu zuten 30-29. Bigarren partidan bai batzuk eta besteek agindu zuten une desberdinetan, baina Ansak, partiduko erremontista sendoenak, 22 tantorekin partidua erabaki zuen.


Errefuxiatutako ume sahararrak harreran hartzeko aukera, zabalik

Río de Oro elkarteak Oporrak Bakean programaren edizio berria ipini du martxan.

Uztailean eta abuztuan errefuxiatutako ume saharar bat harreran hartu gura duten familiek zabalik dute horretarako aukera. Rio de Oro elkarteak Oporrak Bakean programa hasi du aurten ere. Horri eskerrak, Durangaldeko familiek 8-9 urte bitarteko ume sahararrak hartzeko aukera izango dute. Programarekiko interesa duenak 676108794 telefonora edo riodeorodurango@hotmail.com helbidera idatz dezake.


Asier Aranbarriren erantzuna, inputazioaren aurrean

Asier Aranbarri, Azkoitiko alkate ohia. "Kalumniaren aurrean isiltzea dela onena diote batzuk eta egin beharrekoa betetzen jarraitzea, kalumniak beti uzten duela arrastoa beste batzuk eta erantzutea komeni dela, koldarren mendekua ere dela irakurri dut...eta mendeku bati bihotz onez zaila dela aurre egitea. Asko dira iritziak eta asko jarrerak. Ez da beraz erreza kalumniaren aurreko erantzuna. Merezi al du ika-mika hontan sartzea? Hoixe da lehenik burura datorkidana. Mesederik egiten dio honek herriko elkarbizitzari? Egia esan ez dakit. Baina hainbat herritarren eskaerari erantzunez, oraingoan erantzutea erabaki dut, egiari zor diodan errespetutik eta nere ingurukoei diodan begirunetik. Aurrez beraz barkamenak, asmatu ez badut. Egitateak objetiboki eta zehaztasunez kontatzen ahaleginduko naiz. 1. Bolo-bolo dabilen inputazio honen berri, maiatzak 7, ostegunean jaso nuen herriko Alkate den Urrategi Alberdi eta Udaleko aholkulari den Yolanda Lopez de Luzuriaga abokatuaren eskutik. Hauteskunde kanpainaren haseraren bezperan. Udalean jakinerazpena jaso eta hilabete batera. Jakinerazpena apirilak 7koa baita. Hilabete egon dira beraz zitazio honen berri eman gabe. Hauteskundeen zain. Gaineratzen didate "prentsa edo epaitegi bidez enteratu baino lehen neri deitzeko deferentzia izan dutela". Egun horretan ez didate bestelako azalpenik ematen. Are gutxiago espedientea. Gainontzekoaz, atzo eta gaurkoaren artean komunikabideen bidez enteratu naiz. 2. Zitazioa irakurtzean, ikusten dut Azkoitia Lantzeneko Presidente moduan nagoela deitua, itxurazko lurralde antolaketa eta ingurumen delitu batengaitik. Ez gehiago eta ez gutxiago. Egun bertan epaitegira jotzen dut eta aurre dilijentzietan Azkoitia Lantzen dagoela inputatua esaten didate, soziedade moduan. Abokatu bat edo besteri hau posible den galdetzen diet eta baiezko erantzuna ematen didate. 2010etik aurrera posible dela pertsona juridikoak inputatzea, Kode Penalak izan zuen erreforma baten ostean. 3. Hau ikusita, ostegunean bertan Epaitegian pertsonatzeko erabakia hartzen dut eta abokatua eta prokuradorea izendatzen diut. Astelehenean berriz, Jaurlaritzako Etika Publikoko Batzordean kontsulta egiten dut, nere jokabideak Jaurlaritzan onartua dugun Kode Etikoa urratu duen galdetuz. Epaitegitik jasotako espedienteari dagokionean, oraindik ez dut neure eskutan. Aztertuko dut eta prestatuko dut ekainak 10eko adierazpena. Lasaitasun osoz. Hauxe orainarte gertaturikoa. Nola baloratzen dudan guzti hau? 1. Animoari dagokionean, lehen sentsazioa gorrotoarena da. Ezin duzu ulertu egia horrela manipulatzeko gai dagoen gizabanakorik egon daitekeenik. Ezin eramanaz eta mendeku gosez hornituak. Bigarrena kezkarena da, bereziki zure ingurukoei begira. Zoritxarrez perkala ezagutzen baiduzu eta jakitun baiazara, orain herrian datorren kanpainaz (zurru-murruak, kartelak, paskinak...). Gazteleraz esan ohi den moduan "matonismo politkoa". Lehen era batera eta orain bestera. Hirugarrena berriz, lasaitasun eta sendotasunarena da. Zeure barnera begiratzen duzu eta kontzientzia lasaiak ematen dizun seguridadetik aurrera egitea erabakitzen duzu. Bide honetan asko laguntzen zaituzte jasotako animo eta laguntza keinu denak. Mila esker denoi. 2. Kausari begira berriz lasaitasunez hartu dut gaia. Lehenik, goitik behera eta ezker eskubi izan da aztertua gure garaiko kudeaketa. Auditoria pubilko zein pribatuen bidez. Euskal Kontuen Epaitegiaren aldeko txostena jaso genuen, Estatukoak berriz artxibatu egin zituen dilijentziak eta ingurumen erantzukizunei dagokionean ere, argi dago egon daitezkeen Oñederko zabortegitik eratorritako ardurak, berau kudeatu zuen enpresarenak direla. Azken epaia Euskadiko Auzitegi Nagusiak eman berri du. Bigarrenik, erabaki guztiak Azkoitia Lantzeneko Administrazio Kontseiluaren eremuan izan dira hartuak. Nik Presidente gisa ez dut inoiz aldebakarreko erabakirik hartu. Eta erabaki guztiek aldeko txosten, juridiko, tekniko eta ekonomikoak izan dituzte. Hirugarrenik, egungo EHBILDUren Udal taldeak, bere unean hartutako eta fiskalizatutako eremuen gaineko akordio guztiak-Txalon Erreka eta Egino Berriri dagozkionak-berretsi egin ditu. Azken bi kasu hauetan, akordio pribatuak Notarioaren aurrean EHBILDU beraren garaian jaso dituztelarik azken eskriturak. 3. Hauteskundeei begira ere berriz, lasai nago. Azkoitarrengan konfidantza osoa dutelako. Hala ere bihotzez sentitzen dut gai honek borondate oneko milaka eta milaka azkoitiarrei sortutako kezka. Nik argi dut egi erdiz osatutako gezur haundi baten aurrean egonik, bere hortan hustuko dela. Lehenago ez bada beranduago. Baina hainbat herritarrek ez dute nik dudan gaiaren ezagutza. Hauei, gure hautagaitza aurkeztu genuen egunean esanikoa luzatzen diet: eskua eta konfidantza. Begiratu dezatela gure eta nere ibilbidea, umetatik gaurdaino. Akatsak asko. Ziur. Baina beti zintzotasunez eta uste onez Azkoitiaren mesederako lanean. Baita orain ere. Arerio politikoak bilatzen duen pertsonalizazio eta estigmatizazioan erori gabe. Aspaldikoa baita taldea zikindu ezin denean banakakoa zikintzea. Honen inguruan fama txarra sortuz, beregain edozein erabaki hartzeko bidea justifikatuz. Eraentza totalitario guztien katoia da hori. Baina guk eta nik, pertsonaren askatasunean sinisten dugulako, honen duintasunaren aldeko lanean irmo jarraituko dugu, jarrera totalitario guztiei aurre eginez. Kolore batekoak zein bestekoak. Baita egun bizi dugun honi ere. Pertsonan sinisten dugulako. Pertsonan konfidatzen jarraitzen dugulako. Pertsonaren askatasuna, duintasuna eta bere eskubideak direlako gure ibilbidearen zeruertza. Eta hau ez da bakarkako lana. Taldekoa baizik. Nerekin sartuko dira baina talde haundi batekin bilatuko. Handia, sendoa eta batua dagoen familia jeltzalea. Hortxe beraz berriro nere eskua eta konfidantza. Ez daukat gehiago esateko. Hauxe da nere egia. Batzuk sinistuko dute eta besteak ez. Nik ez daukat gehiago egiterik, hainbatekin bi egun hauetan banaka konpartitu ditudan iritzi hauek zuekin partekatzea baino. Alkate ohi moduan zor dizuedan zerbait zela iruditu zait idaztea bukatzearekin batera. Ez naiz sartuko ondoko erantzunetan. Aurrez barkamenak. Esan beharrekoa esan dut. Kalumnien aurrean neure egin beharrak betetzearekin jarraituko dut. Herrian zehar ikusiko gara. Ondo bizi!!!"


Ana Lodeiro: «Ahaldundu egin behar dira umeak»

Bi seme ditu Ana Lodeirok, 16 urtekoa bata eta 8 urtekoa bestea, gaitasun handikoak biak. Gaiaz ezer ez zekiela harrapatu zuen zaharrenaren diagnosiak. Harekin egindako bideari esker, bigarrenarekin egoera nola “gidatu” badakiela dio. Argi du: batetik, umeei “tresnak” eman behar zaizkie ulertzeko zergatik funtzionatzen duten funtzionatzen duten bezala, eta, bestetik, esplikatu behar zaie nola bizi gaitasun handiak “baliotzat” edukiz. “Ahaldundu egin behar dira, eta autoestimu handia eman”.

Lodeirok esan du sentsibilitate handiko haurrak izan ohi direla gaitasun handiak dituztenak. “Nolabait esateko, benetan duten baino adin handiagoa dute mentalki, baina sentimentalki gehiago kostatzen zaie sentsazioen olatu handi hori kudeatzea”. Ohikoa da, adibide baterako, haur horiek beldurra izatea iluntasunari edo jasangaitzak egitea soinuak; edo kotoizko arropak jantzi nahi ez izatea, duten sentsibilitateagatik azkura egiten dielako; edo janariaren testura batzuk gustuko ez izatea. “Ulertu behar izan dugu umeak ez zuela hori egiten gu izorratzeagatik, arrazoi zientifikoak daudela horren atzean”.

Oso txikitatik hasi zitzaien semea harridura eragiten zieten galderak egiten. Oso hiztuna eta jakin-min handikoa zen. Heriotzari lotutako gauzek, berriz, kezka izugarria eragiten zioten. “Baina guk orduan ez genuen umerik inguru hurbilean”. Elgoibarren bizi dira, eta, eskolan, lagun talde txiki batekin ibili ohi zen. “Bospasei ziren futbolzaleak ez zirenak, eta horiek elkarrekin gehiago ibiltzen ziren. Une batean, ordea, txantxekin-eta hasi ziren, eta min egiten zion horrek semeari”.

Lodeirok kontatu duenez, jazartzen hasi zitzaizkion orduan. Alabaina, irakasleak amari esan zion ikaskideek ez zutela gaizki tratatzen. Anaia ere jaio berria zen. Panorama horretan, sufritzen ikusten zuten, baina noraezean sentitzen zirela esan du Lodeirok. “Nik lan egiten dudan enpresako prebentzio arduradunak aipatu zidan gaitasun handiak izateko aukera. Nire erantzuna izan zen: ‘Zer? '”.

Eibarko psikologo bat gomendatu zion hark. Proba batzuk egin zizkion psikologoak umeari, eta orduan jakin zuten gaitasun handiak zituela. “Eta ulertzen hasi ginen haurrarekin bizitako gauza asko”. Aupatuz elkartearen berri ere eman zien psikologoak. “Niretzat sekulako laguntza izan da elkartea”.

Pedagogoarekin hizketan

Behin semeak gaitasun handiak zituela jakinda, ikastetxeko pedagogoarengana jo zuten. Jazartzen zitzaizkion ikasleen gurasoekin ere hitz egin zuen eskolak, eta haurrak ere konturatu ziren min egiten ziotela, eta baretu zen egoera. “Bera ere ahaldunduz joan da. Badaki sentsibilitate handiagoa duela, eta tresna gehiago ditu egoerei aurre egiteko”.

Eskolan ez du maila aurreratzerik nahi izan. Gaitasun handiak dituzten ikasleekin, batik bat sozializazioaren gaia landu behar dela uste du. “Lan gehiago ematea ez da kontua; jar ditzatela zailtasun handiagoa dituztenekin, lagundu ahal izateko, eta ahalduntzeko”. Halere, beharrezkotzat jo du ikasteko ohiturak barneratzea. “Dena oso erraza denez haientzat, ez bazara txikitatik hasten lantzen, benetan ikastea tokatzen zaienean deskonektatu egiten dira, eta porrot egitea ohikoa da”.

Gaur egun, dioenez, semearen eta 16 urteko beste gazte baten bizimodua ez dira guztiz ezberdinak. “Hori bai, intentsitate handiko umeak dira. Beren ideiekin ere oso zorrotzak dira. Gure semeari musika klasikoa, planetak eta halakoak gustatzen zaizkio; agian, ez da ondo egokitzen toki guztietara, baina ikasi du non nahi duen hegan egin eta non ez”.

Seme txikiak ere “portaera oso antzekoak” dituela azaldu du, nahiz eta jakin-mina ez doan bide beretik. Bestelako ezberdintasun batzuk ere igarri ditu. “Minaren aldetik, gogorragoa da txikia, errazago jasaten du; aldiz, pixka bat ozenago hitz egiten badiozu, bere onetik ateratzen da”. Urteotan gaitasun handiei buruz asko ikasi duela dio Lodeirok, eta beste patxada batekin ari da bizitzen bere umeen egoera. “Bidea aurkituz joatea da kontua”.


Ostomilak udazkeneko agenda kaleratu du

Ostomila Irungo Txotxongilariak adierazi du mugen gaineko haurrentzako proiektuak sortzen jarraituko dutela. Orain, Zaragozan daude bertan egiten ari diren Festival Iberoamericano nazioarteko jaialdian. Euskal Herria eta Nikaragua ordezkatzen ari dira.

Urriaren 1a izango da haien txanda eta Osaba untxia eta koiotearen abenturak obra interpretatuko dute, 18:00etan Arbole antzerkian, Aragoiko hiriburuan.

Gero, “dena ongi” joan ezkero, La Pazera (Bolivia) joango dira Titirikuti nazioarteko jaialdira. Abenduaren 19, 20 eta 21ean izango litzateke hitzordua. Taldearen asmoa txotxongiloez bidez Euskal Herriko kultura zabaltzea da.

Munduan zehar ez ezik, Euskal Herrian ere emanaldiak eskainiko dituzte. Honako hauek dira datozen datak:

Urriak 2, Izarra, 18:00etan. Herriko plazan.

Urriak 9, Berango, 18:00etan. Berangoko antzokian.

Urriak 29, Berastegi, 18:00etan. Udaletxean.

Azaroak 5, Irun, 20:00etan. Kabigorri Ateneoan.

Azaoak 11, Alkiza, 17:30ean. Herriko frontoian.

Azaroak 12, Tolosa, 18:00etan. Amarotz Auzoko kultur etxean.

Azaroak 26, Iruñea, 12:00etan eta 18:30ean. Civivox San Jorgen.


Milloiko San Antolinak, txapelketa artean

Badatoz aurten ere Berriatuko Milloi auzoko San Antolin jaiak. Bihar [irailak 1] hasi eta asteburu guztian luzatuko dira, hiru eguneko egitarauagaz. Gogotsu daude auzotarrak, auzolanari esker antolatutako jaiak hasteko.

Milloi Auzo Elkarteko kideetako batek adierazi du txapelketek eta karta jokoek “jende asko” erakartzen dutela, eta txapelketak izango dira hain zuzen ere jaietako protagonista. Bihar, San Antolin bezperagaz, 20:30ean 26. Mus Txapelketa egingo dute, sari potoloak irabazteko aukeragaz.

Etzi, 13:00etan XVIII. Txapel Jaurtiketa egingo dute, eta 18:00etan, berriz, 25. Briska Txapelketa. Domekan, 21. Triatloi Berezia egingo dute: “Domekan jende asko egoten da. Triatloi Bereziak herriko jende asko erakartzen du, eta horrez gain, bazkaria egiten dugu auzo elkartean. Hor ere jendea elkartzen da, 120 lagun inguru”.

Argazkia: Milloi Auzo Elkartea.

Arratsaldean ere, auzotarrek ez dute aspertzeko astirik edukiko. Bazkariaren ostean, 18:00etan idiprobak egongo dira. Milloiko 24. Perran Saria lehiatuko dute, Bikandi eta Bizkiz berriatuarrek, Solaguren zornotzarrek eta Etxabe eta Palazio aizarnazabaldarrek.

Musikak ere jendea erakartzen du, “gazteria gehien bat”. Gazteen nahiei erantzuteko, bihar 23:00etan Karkaxi, Muzak eta Belarri Fuckers taldeen kontzertuak egongo dira, eta ostean DJ Txosek girotuko du gaua.

Etzi [irailak 2] gazteen partez, umeak izango dira protagonista, 18:30ean umeen jolasak egingo baitituzte. Duathloia, aulki jokoa, buruhandiak… aukeran egongo da, ume guztiak pozik geratu daitezen.

Azkenik, domekan, musika bertso formatuan egongo da, 12:30ean. Eguerdia girotuko dute Uxue Alberdi eta Miren Amuriza bertsolariek. Jaiekin amaitzeko, idi proben ostean otzara eder baten zozketa egingo dute.

[Egitaraua]

Auzolana. Auzo Elkarteko kideetako batek azpimarratu du denen parte hartzea dela beharrezkoa eta baliagarria: “Bakoitzak bere aletxoa jartzen du, bere eginkizuna du bakoitzak eta denok gara beharrezkoak”. 3 egun diren arren, ardurak hartu behar dira, eta denen arteko lana da jai hauek aurrera ateratzeko klabea: “Gazteek indarra ematen dute eta nagusiek esperientzia”.


Eski irteera

Zizurkilgo Gaztezulok antolatuta. Eski irteera Astunera. 9-20 urte bitartekoei zuzendurik.


Gaur hasiko da Laudioko 'KultUda 21 – Kultur Taupadak' ekitaldien programa

Hainbat ekintza burutuko dira Laudion hilabete honetan.

Hona hemen Laudioko Udalak 'KultUda 21 – Kultur Taupadak' programaren baitan irailerako aurkeztu dituen ekintzak:

Irailak 3, ostirala

Puro Relajo

Non? Lamuzako frontoian

Zer ordutan? 19:00

Irailak 4, larunbata

Idi-proba

Non? Udal probalekuan

Zer ordutan? 19:00 / Igandean ere gauzatuko da

Korterraza (laburmetraien proiekzioa)

Non? Aldai Plazan

Zer ordutan? 21:30

Irailak 11, larunbata

'Kirola osasuna da' kirol eguna

Non? Lamuza parkean, Ugarten eta La Granjako kiroldegian

Zer ordutan? 10:00etatik aurrera, egun osoan zehar

Dantza bertikala – Glo Circo “Sacred”

Non? Lamuzako frontoian

Zer ordutan? 22:00

Irailak 18, larunbata

Itxarkundia Dantza Taldea

Non? Latiorron (Untzueta plazan)

Zer ordutan? 13:00

Eskobien Atzetik

Non? Latiorron (Untzueta plazan)

Zer ordutan? 18:00

Molto Vivace Musika Elkartea

Non? Latiorron (Untzueta plazan)

Zer ordutan? 20:00

Irailak 24, ostirala

Óscar Durán magoa

Non? Alberto Acero plazan

Zer ordutan? 19:00

Irailak 25, larunbata

Aukeran Dantza Konpainia

Non? Herriko plazan

Zer ordutan? 19:00

Irailak 26, igandea

San Roke Musika Taldea

Non? Herriko plazan

Zer ordutan? 13:00

Euria egiten badu, Herriko plazako eta Alberto Acero plazako ekintzak Aldai plazara mugituko dira.


Gutxienez 26 pertsona hil dituzte Kupiansken, Kharkiv eskualdean, konboi humanitario bati eraso eginda

Atzo, beste 30 pertsona hil eta 88 baino gehiago zauritu zituzten, Zaporizhiako eskualdean, beste konboi humanitario baten aurka izandako erasoan.

Ukrainako Gobernuak salatu duenez, Errusiak ebakuazio humanitarioko konboi baten aurkako beste eraso bat egin du Kupiansken, Kharkiv eskualdean (Ukrainaren ipar-ekialdean), eta gutxienez 26 pertsona hil eta 81 zauritu ditu.

Oleg Sinegubov gobernadore ukrainarrak adierazi duenez, "Errusiako okupatzaileek bonbardaketetatik ihes egin nahi zuten zibilei eraso egin diete" eta "justifikaziorik ez duen basakeria" dela salatu du Telegrameko bere kanalean.

Lehen zantzuen arabera, S-300 hegazkinen aurkako hiru jaurtigailuk jo dute konboiaren kontra. Erasoa izan den tokian hasita dago jada gertatua argitzeko ikerketa.

Irail hasieran askatu zuten Kupiansk Ukrainako indarrek baina oraindik ere borrokak izaten dira bertan.

Atzo beste eraso bat salatu zuen Ukrainak. Errusiak Zaporiyia eskualdean "konboi humanitario" baten aurkako erasoa egin zuela jakinarazi zuen, gutxienez 30 hildako eta 118 zauritu utziz. Errusiak, baina, Ukraina izan dela esan du.

Ukrainako tropak Limanera sartu dira eta kontraerasoan ari dira

Bestalde, Ukrainako tropak Liman hirira sartu dira gaur, Donets iparraldean, Errusiak lurralde okupatuen anexioa aldarrikatu eta Volodiímir Zelenski presidenteak Ukraina NATOra "azkar" sartzea eskatu ondoren gelditu ez den kontraerasoaren erakustaldi gisa.

Andriy Yermak Ukrainako presidentetzaren kabineteburuak Ukrainako tropek Limen grabatutako bideo bat argitaratu du. Soldadu ukrainarrak ikusten dira bandera ukrainarra jartzen hiriaren sarrerako seinalean.


Tolosaldeko zortzi herri daude eremu gorrian

Alegia, Anoeta, Elduain, Ibarra, Irura, Tolosa, Amasa-Villabona eta Zizurkilen neurri murriztaileagoak izango dituzte.

Osasun sailak emandako datuen arabera, Tolosaldeko zortzi herri daude eremu gorrian: Alegia, Anoeta, Elduain, Ibarra, Irura, Tolosa, Amasa-Villabona eta Zizurkil. Beraz, Aduna, Berrobi, Bidania-Goiatz eta Hernialde atera dira eremu gorritik eta Elduain sartu.

Eremu gorrian dauden herrietako bizilagunek mugikortasuna mugatuta izango dute, eta ezingo da herritik atera ez bada osasun edo lan kontuengatik, eta aldameneko herrira joan ahalko da soilik erosketak egin edo aire libreko kirola egitera. Horrekin batera, taberna eta jatetxeetan barrualdean soilik gosaltzeko nahiz bazkaltzeko ordutegian kontsumitu ahalko da.

5.000 biztanletik gorako herrien kasuan, intzidentzia tasa hartzen du Osasun sailak kontuan. Hala, 400eko langa gainditzen duten herriak sartzen dira eremu gorrian. Tolosaldearen kasuan, Amasa-Villabona (760) eta Tolosa (783) dira 5.000 biztanletik gorako herriak, eta biek jarraitzen dute eremu gorrian.

5.000 biztanletik beherako herrien kasuan, herriko intzidentzia tasaz gain, osasun eremuko tasa hartzen da kontuan. Bietan 400etik gora badago, eta azken zazpi egunetan gutxienez 5 positibo izan badira, eremu gorrian sartzen dira. Bada, Tolosaldeari dagokionez, osasun eremu guztiak daude 400eko tasatik gora, eta Alegian (1.056) 11 positibo izan dira azken zazpi egunetan, Anoetan (1.379) 18, Elduainen (2.469) 6, Ibarran (627) 11, Iruran (827) 8 eta Zizurkilen (593) 6, beraz, eremu gorrian daude.

Eremu gorrian dauden 5.000 biztanletik gorako herriak ondorengoak dira: Amurrio, Aretxabaleta, Arrasate, Astigarraga, Azkoitia, Azpeitia, Beasain, Berango, Bilbo, Deba, Donostia, Eibar, Erandio, Errenteria, Getxo, Hernani, Hondarribia, Lasarte-Oria, Laudio, Lazkao, Legazpi, Leioa, Lezo, Mutriku, Oiartzun, Ondarroa,Oñati, Ordizia, Orio, Pasaia, Portugalete, Sestao, Tolosa, Urnieta, Urretxu, Trapagaran, Villabona, Vitoria-Gasteiz, Zarautz, Zumaia eta Zumarraga.

5.000 biztanletik beherako herriak, berriz, Aia, Alegia, Anoeta, Aramaio, Ataun, Ayala/Aiara, Berantevilla, Elduain, Eskoriatza, Gabiria, Getaria, Ibarra, Irura, Itsasondo, Bastida, Laguardia, Legorreta, Otxandio, Soraluze, Urduña, Zaldibia, Zambrana, Zestoa eta Zizurkil dira.


Gaueko aisialdiko lokalek 35.000 euro arteko laguntzak eskatu ahalko dituzte

Jaurlaritzak 12 milioi euro banatuko ditu tankera horretako lokalen artean. 10.000-35.000 euro poltsikoratu ahalko dituzte establezimendu mota eta langile kopuruaren arabera.

Eusko Jaurlaritzako Turismo, Merkataritza eta Kontsumo Sailak 12 milioi euro banatuko ditu gaueko aisialdiko lokalen jabeen artean, koronabirusak euren negozioetan egindako kaltea arintzeko. Izan ere, gehientsuenek urtebete baino gehiago daramate itxita.

Javier Hurtado arlo horretako sailburuak aurkeztu ditu laguntzok, gobernu bileraren osteko prentsaurrekoan. Zehaztu duenez, Euskal Autonomia Erkidegoan (EAE) horrelako 1.000 bat establezimendu daude (ostalaritza sektorearen % 10-14).

Hurtadok azaldu du gaueko aisiarako jarduerak murrizketa handiak jasan dituela pandemia garaian, eta, horregatik, "beharrezko" jo dutela deialdi berri hori egitea. III. eta IV. taldeetan sailkatutako establezimenduentzat bideratuko dituzte laguntzak. III. taldekoak dira ixteko ordutegia 02:30era arte duten pub eta taberna bereziak, eta IV.ekoak, berriz, ixteko ordutegia 04:30era arte dutenak eta dantzarako eta dibertsiorako establezimenduak (diskotekak).

Irizpide hauen arabera banatuko dira laguntzok:

- Hamar langile baino gutxiago dituzten III. taldeko establezimenduek 10.000 euroko laguntza jaso ahal izango dute, eta 10 langile edo gehiago dituztenek, 15.000 eurokoa.

- IV. taldeko establezimenduek 15.000 euroko laguntzak jaso ahal izango dituzte 10 langile baino gutxiago badituzte, eta 35.000 eurokoak, 10 langile edo gehiago badituzte.

Pub eta diskoteken jabeek 15 egun izango dituzte eskaera egiteko (Euskal Herriko Agintaritzaren Aldizkarian argitaratzen den egunetik zenbatzen hasita). Hurtadoren arabera, lizentzia mota eta langile kopurua zehazten duten ziurtagiriak aurkeztu beharko ditu ostalariak, eta, ondoren, "prozedura azkar eta erraz" bati esker, "ahalik eta arinen" jasoko ditu laguntzak.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


Ez Donk Amaitu: 1980ko Arrasatera bidaia proposamena, hariari tira egiten jarraitzeko

Arrasateko Biona taberna zena ireki dute gaur, urriak 19, Ez Donk Amaitu ekimena aurkezteko. 1980ko hamarkadako Arrasatera bidaia bat proposatuko dute urriaren 28tik azaroaren 30era, punka oinarri hartuta baina beste hainbat arlo ere landuko dituena. Egitarau interesgarri batekin datoz: erakusketa eta mahai-inguruak Kulturaten, Biona tabernara bisitak, Perlata eta Zero taldeen kontzertuak, zine-zikloa eta gaiari lotutako liburuak maileguan liburutegian, azaro osoan zehar.

2008ko martxoaren 1etik itxita dagoen taberna –hainbat arrasatearrengan arrasto berezia utzi zuena– ireki dute antolatzaileek agerraldia egiteko, betiere "ekimenaren osagarri" dela azpimarratuta; izan ere, plater nagusia 80ko urtiek Mondrauen izeneko erakusketa izango da, Kulturaten.

Honela azaldu dute agerraldia Biona tabernan egitearen arrazoia: "Bionan gaur zergatik? RIPek hasi zuen, hein handi baten, punkak herrian eman duena eta oraindik ematen duena; hori presente dugu Ez Donk Amaitu-ren logoan ere bai. Bada, Biona oso lotuta dago 1980ko hamarkadarekin eta garai hartako punkekin. Horregatik, ez da berriro taberna izango baina Biona bisitatu ahal izango da azaroaren 12ko, 13ko eta 14ko arratsaldeetan, ordu erdiko txandatan. Horretarako apuntatu egin beharko da Kulturateko erakusketan".

"Lagun artean landutako emaitza dotorea da"

Antolakuntzan ari da, besteak beste, Txerra Bolinaga; ekimena nondik datorren azaldu du: "Bi urtetik behin RIPeko taldekide izandako eta garaian galdutako beste lagunen omenez kontzertuak antolatu izan ditugu luzaroan. Baina pandemia aurretik lagunak ohartu nituen RIP sortu zela 40 urte betetzear zirela eta proposatu nien RIPei buruz baino, asko idatzi da-eta aspaldian, 1980ko hamarkadari buruz zeozer borobila egitea; erakusketa bat, kontzertuak…".

Txerra Bolinaga: "Proposatu nien RIPei buruz baino, asko idatzi da-eta aspaldian, 1980ko hamarkadari buruz zeozer borobila egitea; erakusketa bat, kontzertuak…".

Pandemiak oztopoak jarri arren, aurrera egin du ekimenak: "Zoritxarrez pandemiak oztopo asko jarri dizkigu, baina azkenean lagun artean landu dugun emaitza dotorea da. Eta ez da nostalgia ariketa soil bat; hori baino gehiago da. Aurrera egin behar da beti, baina noizbehinka garrantzitsua da nondik gatozen jakitea".

Arakatze-lan mardula

Lantaldeko kide Edurne Landaluzek, berriz, antolatu den horren gaineko xehetasunak eman ditu gaurko agerraldian: "Saiatu gara lehenik eta behin Arrasate 1980ko hamarkadan nolakoa zen erakusten; punka ez zan Euskal Herrian eta hemen, Mondrauen, kasualidadez agertu; testuinguru berezi bat zegoen jende gazteak ezagutu ez duena eta hori erakusketan batzen ahalegindu gara". Horretarako, garaiko prentsa arakatu dute, Udal Artxiboa, Letona-ren fondoa, tokiko bilduma… "Eta baita ere etxe askotako armairuak", azaldu duenez.

Hala, 80ko urtiek Mondrauen izeneko erakusketa Kulturateko klaustroan jarriko dute; inaugurazioa urriaren 28an izango da, eguena, 19:00etan. Azaroaren 27ra arte egongo da zabalik. Zer da erakutsiko dutena? Bada, prentsa artikuluak, argazkiak, flyerrak, kartelak, sarrerak, artelanak eta beste elementuz osatutako panelak izango dira, eta baita ere beste hainbat elementu gehigarri ere. Landaluzek gaineratu du bibliotekan ere eskaintza berezia egongo dela azaroan zehar: "Udal Bibliotekak, gurekin elkarlanean, 1980ko hamarkada eta punkari buruz gehiago jakin nahi duenarentzat gai horiekin lotutako irakurgaiak batu eta gida prestatu dute".

Erakusketaz gain, kontzertua, mahai-inguruak, zine zikloa...

Ez Donk Amaituko kide Iker Barandiaranek bestelako ekintzen berri ere eman du: "Ez Donk Amaituren jatorria eta esentzia ikusita, imajinatuko duzue musikak pisu nabarmena duela egitasmo honetan. Hala, erakusketan musika be aurkituko duzue eta, besteak beste, egin dugu 1980ko hamarkadan Mondrauen zeuden taldeen bilaketa: haietaz gehiago jakiteko aukera izango duzue bertan".

Gainera, Amaia Udal antzokian azaroaren 9an, 16an, 23an eta 30ean (martitzenak) eta gaztetxean azaroaren 7an (domeka) punkarekin lotutako dokumentalak emango dituzte, bertsio originalean azpititulatuta: "Batzuek buruen duten punk klitxetik harago joango gara lan horiekin: gay eta lesbiana mugimendua, arrazismoaren kontrako borroka, punken amei omenalditxoa eta beste landuko ditugu".

Horrez gain, hiru mahai-inguru ere antolatu dituzte Kulturaten azaroaren 10ean, 17an eta 24an:

Musikak eta euskarak duten loturaren gainekoa. Hizlariak: Josu Zabala, Garbiñe Ubeda eta Josu Belako.

Feminismoak rocka zelan bizi izan duen. Hizlariak: Itziar Ziga, Miren Aranguren eta Jokin Azpiazu.

Rocka eta 80ko hamarkada. Hizlariak: Gregorio Galvez, Aurora Beltran eta Gotzon Hermosilla.

Esker ona

Antolatzaileek esker ona adierazi nahi izan die Arrasateko Udaleko Kultura Sailari: "Eta bereziki Jon Garairi erakusketa eta zinekluba finantzatzen lagundu eta udal espazioak errazteagatik; baita Arrasateko gaztetxeari, AGAKOri, emandako babesagatik, Bionako jabeei eta materiala zein informazioa pasa dizkiguten guztiei". Sare sozialak ere martxan jarri dituzte, Twitter-en, Facebooken eta Instagram-en.


Energia berriztagarriak: aurrerakuntza eta ingurumen-krisiaren artean

Energia berriztagarrien erronken inguruan aritu dira 'Faktoria'n Xabier Zubialde energian aditua, Anartz Gorrotxategi Arraia-Maeztuko alkatea eta Iñigo Leza Arabako Mendiak Aske plataformako kidea.

Klima Aldaketaren lege berria onartu du Espainiako Diputatuen kongresuak eta haren ondotik ugaritu dira energia berriztagarrien aldeko ahotsak. Euskal Autonomia Erkidegoan Araba da berriztagarrien aldeko apusturik sendoena egin duen lurraldea. Iberdrola eta Energiaren Euskal Erakundeak bultzatuta bost parke eoliko eraikitzeko proiektuak daude martxan bertan. Parke eolikoen bost proiektuk zeharkatzen dute Araba iparraldetik hegoaldera: Aramaio, Arkamo, Iturrietako Mendiak, Azazeta eta Labraza. Iturrietako Mendietan izan da Euskadi Irratiko 'Faktoria', Natura 2000 sarearen baitan kokaturiko babes bereziko ingurunean.

Planta fotoboltaiko berri bat eraikitzeko planik ere bada Araba hegoaldean. 100 hektareatan eraiki nahi dituzte 250.000 eguzki plaka, horren bidez, 160 mila pertsonaren kontsumoa bermatuko litzateke, hau da, ia Donostia osoarentzako moduko energia. Behin proiektu hauek martxan jartzerakoan, Euskadik hirukoiztu egingo luke egun energia eoliko zein fotoboltaikorako duen gaitasuna.

Energia berriztagarriek ekar lezaketen aurrerakuntza eta ingurumen erronken inguruan aritu dira solasean Xabier Zubialde energian aditua, Anartz Gorrotxategi Arraia-Maeztuko alkatea eta Iñigo Leza Arabako Mendiak Aske plataformako kidea. Eusko Jaurlaritza eta oposizioko alderdi nagusiaren artean ere izan da aurrez aurrekorik gai honetan, Euskadi Irratiak bildu ditu Ramiro Gonzalez Arabako Ahaldun Nagusiaren eta Mikel Otero EH Bilduko legebiltzarkidearen ikuspuntu kontrajarriak.


Zarautz Abesbatzako taldeek kontzertua eskainiko dute asteartean

Musika Eguna ospatuko dute asteartean Zarautz Abesbatzako hiru taldeek, Frontoi Txikin. 19:00etan, Txinpirin abesbatzako gaztetxoak hasiko dute emanaldia, eta 20:30ean, Zarautz Abesbatza eta Zarautz-Txiki ariko dira kantuan.


Ondarearen katalogoa indargabetu du Galdakaoko udal gobernuak

Ondarearen katalogoa herritarren ahotan egon da azken aldian. Iazko abenduan alderdi politiko guztiek (atxiki gabeko zinegotziak izan ezik) argi berdea eman zioten Ondare Katalogoari, eta horren arabera, herriko 67 eraikin eta monumentu babestuko zituzten. Tartean, Olabarrietako etxebizitzak (Poblado Firestone).

Horrek bertako herritarren kezkak eta haserreak piztu zituen eta katalogoaren kontrako jarrera erakutsi dute zenbaitetan. Egoera horren aurrean, herriko kultur ondarea babesteko eta eraisteak saihesteko helburuz udal gobernuak ondarearen katalogoa egiteko abiatu zuen tramitazioa bertan behera uztea erabaki du, eta hortaz, behin behineko onarpena indargabetu du: “Galdakaorentzat eta galdakoztarrentzat bere ondarea babestea aberasgarria eta positiboa dela seguru gaude, baina prozedurak zenbait herritarren artean ezinegona eta urduritasuna eragin dituela ikusi dugu. Horren arrazoia gaizki ulertzeak direla sinetsita gaude, eta, egindako akatsak onartuta, atzera egitea erabaki dugu”, adierazi dute udal gobernu taldetik.

“Herritar hauen ezinegona ezagutu dugunean informazio prozesu bat jarri dugu abian Parte Hartze Arlotik: bilerak egin dira, eta herritarren zalantza eta galderak aurrez aurre batzeko bestelako baliabideak jarri dira”, adierazi dute udal ordezkariek.

Zalantzak argitzeko bilerak

Udal gobernu taldearen atzera egiteko erabakia azaltzeko bi bilera ireki antolatu ditu Udalak: lehenengoa otsailaren 20an 18:00etan Olabarrietako adineko pertsonen lokalean, eta bigarrena otsailaren 21ean 18:00etan udaletxean. “Arlo teknikoari buruzko zalantzak argitzeko bilerak izango dira. Bilera horietan udaleko pertsonal teknikoak eta zinegotziek parte hartuko dute egon daitezkeen zalantza teknikoak argitzeko”, diote.

Era berean, otsailaren 22an 19:00etan kultur ondareari buruzko hitzaldia antolatu dute Torrezabalen: “Bertan izango ditugu hizlari Alberto Santana historialari ospetsua, eta Maria Jesus Pacho Artearen eta Arkitekturaren Historian zein Ondare Arkitekturan aditua den EHUko irakaslea. Jesus Muñiz ondare historiko-artistikoan aditua den galdakoztarra arituko da aurkezle eta moderatzaile”, diote.

Katalogo berria

“Asteotan gehien errepikatu diren zalantzen erantzunak idatziz helaraziko zaizkie etxera katalogoak zuzenean eragiten dien Olabarrietako eta Tximelarreko multzo arkitektonikoetako auzokideei. Otsail honetan herritarren ekarpenak jasotzen ari gara, eta katalogo proposamena berrikusiko dugu berriro, antzemandako akats eta ekarpenak kontuan hartuta. Horretarako, indargabetu egingo dugu hasierako onarpena”, diote udal gobernuko ordezkariek.

Ordenantza fiskalak prestatuko dituzte Ondare katalogoan dauden etxebizitzentzako onurak aztertzeko, eta katalogoarekin batera adosten den arautegia osatu eta zehaztuko dute: “Bertan argiago geratuko da oinarrizko babes mailak zer suposatzen duen”, diote. Hasierako onarpenaren izapidetze berria ordenantza fiskalak onartu eta katalogoa bizilagunen ekarpenekin berrikusi eta osatu ondoren egingo dute. “Izapidetze horrekin hasi aurretik, harremanetan jarriko gara jabe bakoitzari informazio guztia emateko”, diote.

Udal gobernuak herriko ondarea babesteko konpromisoa berresten duela adierazi du: “Urteetan, herriko ondare kulturala desagertzen ikusi dugu eta joera hau gelditzeko eta gure ondareari behar duen babesa emateko katalogoa egiteko bidea hasi genuen. Helburua argia zen: eraispen gehiago saihestea”.


EAEko herritarren % 95ek ez dute immigrazioa arazotzat jotzen

Dena den, Ikuspegiren aurtengo txostenak erakusten du tolerantzia maila hiru puntu jaitsi dela iaztik EAEn. "Behin Ukrainako gerragatik piztutako gizarte larrialdia desagertuta, 2021eko datuetara itzuli gara", dio txostenak.

Ikuspegi Immigrazioaren Euskal Behatokiak urteko barometroa aurkeztu du gaur; euskal gizarteak atzerritarrekin dituen jarrerak eta iritziak aztertzen dituen azterketa soziologikoa.

Horren arabera, prezioen igoera eta langabezia dira Euskal Autonomia Erkidegoko herritarren kezka nagusiak. Horrenbestez, immigrazioa ez dute arduren artean, salbuespenak salbuespen. Izan ere, soilik gizartearen % 1,7k hartzen du arazo pertsonaltzat, eta % 4,7k uste dute EAErentzat kaltegarria dela —orain arte neurtutako kopuru txikienak dira—.

Dena den, Ikuspegiren aurtengo txostenak erakusten du tolerantzia maila hiru puntu jaitsi dela iaztik, EAEn. "Behin Ukrainako gerragatik piztutako gizarte larrialdia desagertuta, 2021eko datuetara itzuli gara, alegia, pandemia hasi aurreko garaietara", dio txostenak.

Urteen poderioz, lortu da EAEko herritarrek positibotzat jotzea etorkinek lan merkatuari egindako ekarpena. Gizarteratze gaietan, aldiz, jarrera ez da hain baikorra, "iritzi orokortua delako etorkinak direla euskal ohituretara moldatu edo egokitu behar direnak".

Sarri entzuten da, halaber, etorkinek gizarte babeserako sistemaren gehiegizko erabilera egiten dutela, nahiz eta datuek kontrakoa erakusten duten. EAEko herritarrek ez dute begi onez ikusten etorkinak kanpoan uzten dituen sistema esklusibo bat garatzea. Gainera, indartu egin da beste herrialde batzuetatik iritsitakoen oinarrizko eskubideen defentsa, batik bat osasunari, hezkuntzari eta arreta juridikoari dagokienez.

Txostenak erakusten du, 2016ko eta 2023ko datuak alderatuta, herritarrek geroz eta integratuago ikusten dituztela etorkinak, haien jatorria gorabehera.

Errefuxiatuak hartzeko prest dauden pertsonen kopuruak, ostera, behera egin du. Ukrainako gerra hasi zenean gizartearen erdia zegoen, gerratik ihesi, herrialdea utzi behar izan zuten pertsonak etxean hartzeko prest; orain, aldiz, % 37.4

Txostenaren aurkezpenean, Eusko Jaurlaritzako Berdintasun, Justizia eta Gizarte Politiketako sailburu Nerea Melgosak ikerketaren "argi-ilunak" hartu ditu mintzagai. Era berean, Ukrainako gerratik alde egin nahian zeuden pertsonekin EAEko herritarrek erakutsitako jarrera goratu du, baina gogora ekarrita Afrikan ere "hamaika gatazka armatu" daudela eta handik ihes egin nahian daudela milaka lagun.


Yogurinha Borovaren mezua Arantzabela ikastolari: "Oso harro nago zuetaz"

Arantzabela ikastolak jasandako eraso LGTBIfobikoari erantzuteko elkartasun uholdearen barruan, Yogurinha Borova aktore, show woman eta kabaretariak mezu bat helarazi dio ikastetxeko eskola komunitateari.


Elkartasun Eguna

11:30. Elkartasun krosa. Bost kilometro. Dortsalak salgai: Aradi, Aitzaki, igerilekuan eta Orkatz Kultur Elkartean. Ondoren, lasterkari guztientzat hamaiketakoa eta sari banaketa.

13:00. Herri kirolak plazan.

14:30. Herri bazkaria Berdura plazan. Txartelak salgai: Orkatz, Txarrantxa eta Jim Clark.

18:00. Manifestazioa plazatik, Elkartasunez, Euskal preso eta iheslariak Euskal Herrira lelopean.

23:00. Kontzertuak plazan: Juantxo Eskalari eta herriko talde bat.


Euskadiko PPk enpresei zergak jaistea eta burokrazia kentzea eskatu du

Euskadiko PPk enpresei zergak jaistea eta burokrazia kentzea eskatu du beste behin. Carlos Iturgaizek dio ezinbesteko neurria dela euskal industriak lehiakortasunari eusteko.


Helduentzako ikastaroetan izena eman daiteke abenduaren 26ra arte

Helduentzako hainbat ikastaro antolatu ditu Berangoko Udalak datorren urterako. Horien artean daude sevillanak dantzatzekoa, tai xi eta zumba. Abenduaren 21etik 26ra bitartean eman ahal izango da izena, eta Berangon erroldatutakoek izango dute izena.

Abenduaren 21etik 29ra bitartean eman ahal izango da izena Santa Ana kultur etxean eskainiko dituzten ikastaroetan. Horretarako, email bat bidali beharko da berangokultura@berango.org helbidera.

Arduradunek azaldu dutenez, plazak mugatuta egongo dira eta, beraz, lehentasuna izango dute Berangon erroldatutakoek.


ELAk salatu du Donostiako Txara I egoitzan 14 orduz jan barik eduki izan dituztela erabiltzaileak

Sindikatuak Maite Peña Gipuzkoako Aldundiko Gizarte Politiketako diputatuaren dimisioa eskatu du

ELAren salaketa baten harira egindako ikuskapen batek ekarri du argitara Donostiako Txara I zahar etxeak ez dituela langileen ratioak betetzen. Sindikatuak ohar bidez adierazi du egoitzak kudeatzen dituzten enpresa pribatuek «ahaztu» egiten dutela pertsonekin egiten dutela lan, eta «ez torlojuak egiten». Hamalau ordu jan barik izateaz gain, egoiliarrak gosaltzera askotan fardelak aldatu gabe eramaten dituztela nabarmendu du txostenak. Beste kasu batzuetan, afaldu ostean jarraian oheratzen dituztela jakinarazi dute, eta batzuek gonbitoka egiten dutela horregatik.

Gipuzkoako zahar etxeetako langileek 252 egun daramatzate greban, eta, sindikatuaren arabera, Eldiario.es egunkari digitalak argitara ekarri duen ikuskapenak agerian utzi du haien «aldarrien zilegitasuna». Esan dutenez, egoera ez da mugatzen Txara I zahar etxera, eta Gipuzkoako zentro gehienetan erizainak falta direla azpimarratu dute. ELAk Gipuzkoako Aldundia jo du erantzule nagusitzat, diruz laguntzen dituelako sektoreko enpresa pribatu guztiak eta ratioak zehazten dituelako.

ELAko bozeramaile Aimar Etxeberriak hiru eskaera egin ditu Euskadi Irratian: langile bakoitzak egoiliar bakoitzarentzat daukan denbora luzatzea, langile kopurua handitzea, eta Maite Peña Gipuzkoako Aldundiko Gizarte Politiketako diputatuak dimititzea.

Peñak onartu du abuztuan langile gutxiago egon direla, baina udako oporrekin eta ordezko langileak lortzeko zailtasunarekin lotu du arazoa. Txarakoa «325 ikuskapenetatik bat bakarrik» dela nabarmendu du, eta jan barik hamalau ordu pasatu zutenak 116 egoiliarretatik hamasei izan zirela.


Gaur, abenduak 19, Tolosaldean zer?

Elkarretaratzea, zinea, hitzaldia, erakusketak eta gehiago gaurko eskualdeko agendan.

Astelehena, abenduak 19

12:00

Elkarretaratzea Udaletxe aurrean, Tolosa

2022 urteko azken elkarretaratzea izango da. 2023ko urtarrilean 5 urte beteko dira jubilatu eta pentsiodunek astelehenero bildu eta manifestatzen hasi zirenetik. Lorpenak izan dira, hala ere, gutxieneko 1.080 euroko pentsioa ez dute oraindik lortu, "beraz borrokan jarraitzea besterik ez da geratzen", diote Tolosaldeko pentsiodunek.

16:30

Odol ematea Kultur etxeko Topagunean, 1. solairuan., Tolosa

Gipuzkoako odol emaileek antolatutako odol ematea.

17:00

XXVI. Olentzerotan jakin-minez Batzarremuño kulturgunea, Altzo

Treba gurasoak. 'Internet, pantailak, bideo-jokoak, sare sozialak... onurak eta gatazkak. Nola kudeatu?'

18:00

Gabonak 2022 Kultur etxea, Alegia

Loatzo musika eskolaren 'Gabonak 2022'

18:30

Bilera San Esteban auzo elkartea, Tolosa

San Esteban auzoaren hirigintza garapenerako parte hartze prozesuko lehen saioa egingo dute. Informazio gehiago hemen.

19:00

La vida padre Leidor antzokia, Tolosa

19:00

Aurkezpena Plazida Otaño Liburutegia, Zizurkil

Zizurkilgo mugarrien lanketaren aurkezpena.

19:00

Death cafe Herri eskola, Irura

Death Cafe aulki hutsak.

19:30

Abendu kulturala Goibegi, Abaltzisketa

'Minbizia barrutik begiratuta' hitzaldia, Iker Badiolaren eskutik.

19:30

Suro Gurea antzokia, Amasa-Villabona

Erakusketa Udaletxeko pleno aretoa, Berrobi

San Agustin jaietako argazki erakusketa, udaletxean, abendua bitarte.

Erakusketa. 'Jordi Bertran, txotxongilolariaren 45 urte' Topic, Tolosa

Aldizkako erakusketa 'Titireszena'-ren barruan. 'Jordi Bertran, txtongilolariaren 45 urte'.

Erakusketa. 'Ilustrazio pasealeku eta zumardiak Euskal Herrian' Idiakez jauregia, Tolosa

'Ilustrazio pasealeku eta zumardiak Euskal Herrian' erakusketa.

08:00

17:00

Janari bilketa Eskolako idazkaritza, Tolosa

Herrikide ikastetxearen eta Kirikiño aisialdi taldearen Eguberrietako lata kanpaina. Abegi, Caritas eta Gurutze Gorria laguntzeko. Eskolako idazkaritzetan egongo da janaria emateko aukera..

09:00

11:00

Kz Gunea. Oinarrizko formakuntza KzGunea, Rondilla, 34, Tolosa

'Smatphoneak eta tabletak. Zure Android gailua erabiltzen ikasi' ikastaroa, 14 orduz, gaztelaniaz.

10:00

20:00

Erakusketa. 'Korapiloak askatu: elkartasun hariak Palestinara' Atxulondo kultur etxeko areto nagusia, Zizurkil

'Korapiloak askatu: elkartasun hariak Palestinara'. 10:00-13:00 eta 16:00-20:00 bitarteko ordutegian.

10:30

12:30

Gabonsarien banaketa Tolosa

Gabonetako gabonsarien banaketa, Harizpe jubilatu elkartean. Bazkide txartela eskatuko da.

16:00

18:00

Kz Gunea. Oinarrizko formakuntza KzGunea, Rondilla, 34, Tolosa

'Smartphoneak eta tabletak. Zure Android gailua erabiltzen ikasi', 14 oruko ikastaroa, gaztelaniaz.

17:30

20:30

Erakusketa. 'Afrikako emakumeak, inspiratzen duten emakumeak' Aranburu jauregia, Tolosa

Emakume nigeriarren Divina elkartearen eskutik erakusketa: ‘Afrikako emakumeak, inspiratzen duten emakumeak’.

17:30

20:30

Erakusketa. 'Mundu naturala' Aranburu jauregia, Tolosa

Juan Sagastizabalen 'Mundu naturala' erakusketa. 2006 eta 2022 urteen artean egindako margolanak biltzen ditu. Mikrokosmos baten irudiak dira, mundu natural baten berregite piktorikoa, non lurra, ura, harriak, landaretza, loreak eta zomorroak istorio txikiak kontatzen dituzten.

17:30

20:10

Olentzaroren Basoa Elosegi parkea, Tolosa

Ordubete pasatxo irauten duen ibilaldi antzeztua. Eguberriaren zentzua berreskuratzea helburu, kontakizunean, eguzkiak neguko solstizioan duen lekua izango da ardatz nagusia; honi loturik, usadio zaharrak gogoratuko dituzte, nekazarien lana, emakumeen lana gogoan hartuz.


Trenaren museoak eta Aldundiak akordioa sinatu dute

Gipuzkoako Foru Aldundiak eta Burdinbidearen Euskal Museoaren Fundazioak elkarlanerako hitzarmena sinatu dute. Joan den ostegunean egin zuten akordioaren helburua bi erakundeen artean «epe luzerako harremanak arautzea» izan da. Sinadura ekitaldian Ikerne Badiola Kultura, Gazteria eta Kiroletako diputatuak, Ernesto Gasco Burnibidearen Fundazioko lehendakariordeak, Eneko Etxeberria Azpeitiko alkateak eta Maitane Ostolaza Azpeitiko Burnibidearen Euskal Fundazioko zuzendariak hartu zuten parte. Kultura diputatuaren esanetan, hitzarmen garrantzitsua da Burnibidearen Fundazioarekin egindakoa eta aspalditik egin nahi zutena gainera, «behingoz aspalditik genuen nahi eta irriki bat abian jarri da. Hala, Azpeitiko Burnibidearen Museoa, Gipuzkoako beste museo guztiekin batera, sarean jarriko da». Burdinbidearen Fundazioko arduradunak bat etorri dira diputatuarekin eta egin berri duten akordioak, «fundazioak hainbat ekimen antolatu ahal izatea, eta horiek Gipuzkoako errealitate sozio-kulturalean eragina izatea» ahalbidetuko duela adierazi dute.


Espanyol taldeko bi jarraitzaileren aurkako kereila, Williamsi egindako irainengatik

Athleticeko jokalaria "oso pozik" agertu da Bartzelonako Fiskaltzaren erabakiarekin, "bi jarraitzaile horiek auzitara eramateagatik".

Irain arrazistengatik RCD Espanyol futbol taldeko bi jarraitzaileren aurka Bartzelonako Fiskaltzak ezarritako kereila ikertzen ari da Cornella de Llobregateko (Bartzelona) epaitegi bat. Hain zuzen ere, urtarrilean jokatutako norgehiagokan Iñaki Williams Athleticeko aurrelariari egindako irainengatik ikertuko dituzte bi gizon horiek.

Bartzelonako Gorroto Delituen Fiskaltzak aurkeztutako gisa horretako estreinako kereila da aipatutakoa, alegia, orain arte ez dute inoiz futbol zelai bateko harmailetan entzundako irainengatik neurririk hartu. Hala, oinarrizko eskubideen eta askatasun publikoen aurkako delituak egotzi dizkie biei Fiskaltzak, eta Cornellako instrukzioko bigarren epaitegiak tramitera onartu du kereila.

Espainiako Futbol Ligak Bartzelonako Fiskaltzan jarritako salaketa baten ondotik abiatu zuten ikerketa. Salaketa horren bidez azaldu zuten Iñaki Williamsek irainak jaso zituela zelaian, beste jokalari batengatik aldatu zuten unean. "Zapaltzea eta haren duintasuna mintzea zuten helburu oihu arrazistek", ministerio publikoaren arabera.

Zehazki, kereilak dio "uh, uh, uh, uh" garrasiekin agurtu zutela jokalaria, hots, tximuen hotsak imitatzen aritu zirela harmailetatik. "Behin baino gehiagotan erabili izan dituzte horrelako oihuak, hainbat herrialdetan, arraza beltzeko jokalariak iraintzeko", Fiskaltzak dionez.

Behin ikerketa abian zela, Esquadra Mossoek oihu horien egileak identifikatu zituzten, segurtasun kamerei eta Espanyol taldeak bi jarraitzaileei buruz emandako datuei esker.

Hasiera batean, hiru jarraitzaile identifikatu zituzten; horietako bat, baina, adingabea zen.

Williams "oso pozik" azaldu da

Iñaki Williams "oso pozik" agertu da Bartzelonako Fiskaltzaren erabakiarekin, "bi jarraitzaile horiek auzitara eramateagatik". Horixe da sare sozialen bidez gaur bertan esan duena, "urrats oso garrantzitsua" eman dutela iritzita.

"Gure gizartean aldaketak behar ditugu, eta hau da horietako bat. Azaleko kolorea, arraza eta ideologia gorabehera, uste dut guztiok garela berdinak, eta horregatik elkar errespetatu behar dugu", erantsi du.

Halaber, eskerrak eman ditu gai honekin lotuta jaso dituen babes eta animo mezuengatik. "Eskerrak eman nahi dizkizuet mezu guztiengatik. Besarkada bero bat", bukatu du.


Quintas: "Bi aste daramatzagu 70.000 dosi jasotzen; maiatzean gehiago izango dira"

Osasun sailburuordeak "lasai" egoteko esan die hitzordua hartzeko zailtasunak izan dituztenei: "Jende guztia txertatuko dugu".

Jose Luis Quintas Eusko Jaurlaritzako Osasun sailburuordeak garrantzia kendu dio Janssenen banaketa atzeratu izanari, izan ere, horren ustez, "ez dio bereziki eragingo Euskadiren txertaketa planari", heldu behar zen Johnson & Johnson farmazia-etxearen gertakin kopurua "oso txikia" zelako. "Hornikuntzaren zatirik handiena Pfizerrekin dugu, bi aste daramatzagu 70.000 dosi jasotzen astero, eta maiatzean gehiago espero ditugu", azaldu du.

Radio Euskadin egin dioten elkarrizketa batean, Quintasek aitortu du halako geldialdiek ziurgabetasuna sortzen dutela herritarren artean, baina Europako Sendagaien Agentziak "beti esan du horrek ez diola eragiten arrisku/abantailen balantzeari".

AstraZenecaren txertoaren lehen dosia jasota duten herritarrekin zer gertatuko den galdetuta, Quintasek adierazi du oraindik "itxaron" egin behar dela, baina badagoela horretarako denbora: "Maiatzaren 10era arte ez genuke bigarren dosiekin hasi behar". Erabakia hartzeko nazioarteko erakundeen ebazpena hartuko dute oinarri, eta hiru aukera omen daude: "Lehena, AstraZenecarekin immunizatzea bigarren dosian ere; bigarrena, dosi bakarrarekin uztea jendea Erresuma Batuak egin duen bezala, babeste maila nahikoa handia delako, eta hirugarren aukera, beste txerto bat jartzea litzateke".

Osasun sailburuordearen hitzetan, Euskadiren txertaketa erritmoak "gurutzaldi-abiadura harrapatu du adin tarteka babestuta logistika eta antolaketa askoz errazagoa delako, eta gainera, txerto gehiago ditugulako". Erantsi duenez, "Euskadin zorrotzak izan gara Pfizer eta Moderna txertoen bigarren dosiak gordetzen eta horrek eragina izan du".

Pfizerrekin gertatzen ez den bezala, AstraZenecaren hornikuntza "irregularra" da, eta Janssenenak berarenak "oso txikia" izan behar zuen hasieran, "uda amaierara arte ez genituen bidalketa masiboak espero", argitu du Quintasek.

Azkenik, 80 urte beherako batzuek immunizatzeko hitzordua hartzeko izan dituzten zailtasunak hizpide, Quintasek esan du nagusiagoekin telefono bidez eman dutela zita, baina gazteagokoekin ez dutela horren beharrik ikusi eta SMS bidez egin dute. Herritarrei "lasai" egoteko eskatu die, "jende guztia" txertatuko dute eta. Gainera, hitzordua internet bidez hartzeko deia egin du, ez osasun zentroetara joanda, eta behin zita edukita, orduko joatea, ez lehenago, "hala ilarak saihestuko ditugu", azaldu du.

Erredakzioan itzulita


Gora Kaletxiki Banda: Xexili blues (Joxe Mari Oiartzabal) Santa Krutz ermitan


Lan-erregulazioko espediente gehiago izateko arriskua dagoela ohartarazi du Tapiak

Ekonomiaren Garapenerako sailburuaren iritziz, susperraldi ekonomikoa eta txertaketa zuzenki lotuta daude.

Txertaketa erritmoa eta ekonomia suspertzen ez baldin badira lan-erregulazioko espediente gehiago izateko arriskua dagoela ohartarazi du Arantxa Tapia Eusko Jaurlaritzako Ekonomiaren Garapenerako sailburuak.

Radio Vitorian egin dioten elkarrizketan, susperraldi ekonomikoa txertaketa-erritmoa areagotzearekin lotu du.

Tapiaren iritziz, berreskuratze ekonomiko hori urteko azken lauhilekoan baieztatu ahal izango da, bestela, egungo aldi baterako lan-erregulazioko espediente batzuk kaleratzeetan gauzatuko omen dira.

Arantxa Tapiaren esanetan, aurreikusi baino gehiago kostako da krisialditik irtetea: "Txertaketa erritmoa hazten ez den bitartean eta ekonomikoki haztea ahalbidetuko duen immunitate hori lortzen ez den bitartean, hazkunde erritmoa espero genuena baino txikiagoa izango da", ohartarazi du.

Hala ere, urteko azken lauhilekorako populazioaren zati handi bat inmunizatuta egotea lortzen bada, hiru hilabete horietan "hazkundea handiagoa" izango dela uste du.

Bestalde, kezkatuta agertu da aldi baterako lan-erregulazioko espedienteak direnak ohiko enplegu-erregulazioko espediente bihur daitezkeelako.


Gabonetarako atzera kontaketa, martxan

Eguberriak gero eta hurbilago daudela iragartzen duen irudia ikusi ahal izan da egunotan Azpeitian: Gabonetako argiak jartzen ari dira herriko zuhaitzetan.

Eguraldia hasi da hozten, gaztaina saltzailearen postua ere dagoeneko jarrita dago Perez Arregi plazan, eta egunotan, Gabonak gero eta hurbilago daudela iragartzen duen irudia ikusi ahal izan da: Gabonetako argiak jartzen ari dira herriko zuhaitzetan. Turroiak eta polboroiak supermerkatuetan, berokiak soinean eta argiak kaleetan, martxan da Eguberrietarako atzera kontaketa.


26 grafitigile atxilotu dituzte Hego Euskal Herrian pintaketak egiteagatik

Metroetan eta trenen bagoietan pintaketak egitea egotzita atzeman dituzte; 463 delitu leporatu zaizkie guztira.

Poliziak 26 pertsona atxilotu ditu Hegoaldeko zenbait herritan grafitiak egitea leporatuta. Zehazki, Eusko Jaurlaritzako Segurtasun Sailak eta Espainiako Gobernuko Barne Ministerioak zabaldutako informazioaren arabera, metroetan eta trenen bagoietan pintaketak egitea egotzi diete atxilotuei. 463 delitu leporatu dizkiete grafiti horiek direla eta.

Emandako datuen arabera, Poliziak joan den urteko udaberrian abiatu zuen ikerketa, ohartu zirelako grafitiekin lotura zuten hainbat delituren egiletzak argitu gabeak zirela. Zehaztu dutenez, batik bat argazkiak baliatu dituzte grafitigileak nor ziren ikertzeko. Pintaketen sinaduretan jarri dute arreta.

Auziaren harira zabaldutako informazioan ez dute argitu 26 atxiloketetako zenbat izan diren Euskal Herrian. Edonola ere, adierazi dute batzuk Bilbon, Donostian, Gasteizen eta Iruñean izan direla; beste batzuk, atzerrian. Beste datu bat ere plazaratu dute: Poliziak azaldu du metroetan eta tren bagoietan eginiko grafitiek bi milioi euro inguruko kostuak eragin dituztela.


Garaiko Udalak hondakin uren araztegi berria eraiki du

Azpiegitura berriak 200 bat lagunek sortutako hondakin urak arazteko ahalmena izango du. Hori horrela, “egungo beharrizanei eta datozen urteetan aurreikusi direnei erantzuteko gauza” izango dela azaldu du udalak.

Araztegi berria eraiki ostean, zenbait astetan probaldian egon da, behar bezala funtzionatzen duela egiaztatzeko. Ondo funtzionatzen duela baieztatuta, isuriak ekidin, hondatuta zegoen putzu zaharra kendu eta kutsatutako lur-eremua berreskuratu dute.

Azpiegitura berriak 200 bat lagunek sortutako hondakin urak arazteko ahalmena izango du. Hori horrela, “egungo beharrizanei eta datozen urteetan aurreikusi direnei erantzuteko gauza” izango dela azaldu du udalak. Udalak prensa oharrean azaldu duenez, araztegiak Garaiko herriguneko etxebizitzen, jatetxeen eta landetxeen hondakin urak araztuko ditu. Egitasmoak 219.000 euroko kostua zian du. Bizkaiko Foru Aldundiak eta Eusko Jaurlaritzak 160.000 euroko ekarpena egin diote proiektauri. Garaiko Udalak erakundeen arteko lankidetza azpimarratu du, “udalerri txiki honentzat horren beharrezkoa den azpiegitura eraikitzea ahalbidetu duelako”. Azpiegitura eraikitzeko, 2.000 metro koadroko azalera daukan lursaila eskuratu du Garaiko Udalak. Hala, azpiegitura zaharra zegoen eremua berrerabili eta lehengoratu dute.

Garaiko Udalak eta Bizkaiko Foru Aldundiak duela 40 urte eraiki zuten Garaiko herriguneko hondakin urak jaso eta arazteko instalazio bat. Udalak gogoratu duenez, ordutik hona, baina, herrigunean bizi den familia-kopurua hazi, bi landetxe zabaldu eta jatetxeen jarduera areagotu da. “Horren ondorioz, duela berrogei urte eraikitako azpiegitura zaharkituta geratu eta hondatu ere egin zen. Egoera konpondu guran, herriguneko biztanleen beharrizanei erantzun, isuriak saihetsi eta egun indarrean dagoen araubidea betetzeko asmoz, Hondakin Uren Araztegi berria eraikitzeko prozesua abian jarri zuen Garaiko Udalak 2020ko azaroan”, gaineratu dute oharrean.

Hilabete hauetan guztietan, Eusko Jaurlaritzako URA agentziaren proposamenak aintzat hartuta, araztegi berriaren behin betiko proiektua idatzi dute, baimenak lortu dituzte, Eusko Jaurlaritzan eta Bizkaiko Foru Aldundian dirulaguntzak lortu, obra esleitzeko lizitazioa egin, obrak egin eta ingurua berreskuratzeko lanak egin dituztela dio udalak.

“Hondakin-uren araztegi berriak behar den moduan araztuko ditu jasotako emariak, eta ibaira itzuliko ditu URA-Uraren Euskal Agentziak eskatzen dituen ingurumen-irizpide guztiak betez. Hala, instalazio berriak Garaiko herriguneko hondakin-urak eraz arazteaz gain, Oar auzoko errekaren goi-ibarraren ingurumena ere hobetzen lagunduko du”, gaineratu du udalak. Hondakin Uren Araztegi berria trinkoa da eta lurperatuta dago. Arazketa-sistemak bi modulu bereizi ditu, batetik, dekantazio-tanga eta, bestetik, oxidazio osoko araztegia. Arazketa hiru alditan egiten da: lehen mailako dekantazioa, oxidazio biologikoa eta bigarren mailako dekantazioa.


“Nagusienek diote gure gaztak umetako zaporeak gogorarazten dizkiela”

Urte bi dira Lorena Costa Magunazelaiak (Otxandio, 1986) Otxauntz proiektua gorpuztu zuela, horretarako lursaila erosteko aukera sortu ondoren. Eta, iaztik, ahuntz-esneagaz egindako gazta egiten du. Durangon, Zornotzan, Abadiñon, Arratian eta Gasteizen ditu salmenta puntuak. Ahuntzai-Euskal ahuntz-esne produktoreen elkarteko kidea da Costas. Antxumeak ere saltzen ditu.

Zelan heldu zenion erronkari?

Senarrari eta bioi asko gustatzen zaigu baserri mundua, eta argi genuen alabei bizitzeko modu hau eskaini gura geniela, naturagaz kontaktuan. Bada, alaba nagusia jaiota, eta bigarrena bidean zela, pausoa ematera ausartu ginen. Lan handia dago, gogorra da, baina asko gustatzen zait. Gainera, lana eta familia bateratzeko aukera ematen dit. Etxekoen eta gertukoen laguntza dut.

Zergaitik ahuntzak?

Asko gustatzen zaizkigu eta Euskal Herrian ahuntz-ustiapen gutxi dago. Ahuntz-esneagaz egindako gazta oso interesgarria da, desberdina, eta apustu ona izan zitekeela pentsatu genuen. 2019an ekarri genituen lehenengoak, Orduñatik, lau hilabetegaz, titia kentzera. Eta hamar bat hilabete izan genituen hazten, lehenengo erditzera arte. 50 bat buru genituen, baina gaztandegia prest ez zegoenez, esnea saltzen hasi ginen. Bigarren erditzerako (joan zen urrian) gaztandegia prest genuen eta gaztagaz hasi ginen.

Erraz gobernatzen dira ahuntzak?

Bai. Mantsoak dira, ikusmin handia dute eta lotsarik ez. Bihurrikeriaren bat egin dezakete, baina hori ere dibertigarria da. Azpiegitura ondo prestatu behar da, salto egiten dutelako, ihes egin dezaketelako.

100 ahuntz dituzue eta kopuru horri eutsi gura diozue.

Basamortuko klimakoak dira eta kortan denbora asko ematen dute. Horrek egonkortasun polita ematen du: hamar hiletan ematen dute esnea, eta hile bian antzu daude. Orduan prestatzen dugu erditze-aurrea, larreratu egiten ditugu (udarako programatzen dugu). Animaliak eta produktua mimatzea gustatzen zaigu, eta ustiapen kopurua erabilerraza izan behar da. Denak ezagutzen ditut. Horrek kontrol sentsazioa ematen dit eta haietaz disfrutatzeko aukera.

Gazta freskoa egiten hasi zineten?

Bai. Oso suabea da, krematsua. Ia ez du laktosarik eta digestioari laguntzen dio. Ia ez du loditzen. Bezero nagusienek diote gaztak umetako zaporeak gogorarazten dizkiela. Eskuz egindako produktu naturala da, oso gustukoa. Gazta ondua errulo antzekoa da, eta oskol jangarria du. Esne guztia pasteurizatzen denez, 30-40 egunetara saltzen dugu.

Km0 kontzeptuaren alde egin duzue.

Bai. Oso garrantzitsua da produktua zuzenean ematea. Txikiak izanik, ahalegin hori egin behar dugu aukerei eusteko. Askoz hobeto saltzen da, esklusiboagoa da, eta jendeak hori baloratzen du. Gure produktua baloratzen duten dendak topatzea garratzitsua da.

Harrera ona izan duzue?

Oso kontsumitzaile fidelak ditugu, eta oso pozik gaude. Euskal Herrian egindako produktu desberdin bat da eta eskaintza hori eskertzen du jendeak. Ahuntz-esnea eta horregaz egindako gazta fuerteegiak direla dago zabalduta, baina ez da egia. Oso esne gozoa da. Osasungarriena. Amaren bularreko esnearen antzekoena.

Zeintzuk helburu dituzu?

Pausoz pauso joatea. Produktua kontrolpean izatea, formakuntzagaz eta Leartiker zentroagaz lanean.

Zer aukera ematen ditu zuen gaztak?

Hasierako plater zein postre lez jan daiteke. Gozoagaz, entsaladan edo ogi txigortuagaz, laban. Okelagaz, barazkiekin edo gratinatuta ere bai.

Porruak ere eskaintzen dituzu.

Otxandion porru eta aza bereziak hazten dira, lurragaitik eta dagoen hezetasunagaitik. Izotza edo elurra hartu duen porruak askoz ere balio handiagoa du, samurragoa delako.


Gaztanenea Formakuntza Zentroko jarduera ingelesez

Pintxo-potea ingelesez, jatorrizko hiztunak gidatuta: OLWEN CHRISTINE.

Bilkura: 19:30etan Gaztanenea Zentroko sarreran.


Muskiz eta Sestaoko ertzain etxeen 30. urteurrena ospatu dute gaur Muskizeko komisarian

Gaur egun 460 ertzainek egiten dute lan horietan. Hasieratik daudenei omenaldia egin diete, baita lanean zirela hildako ertzainei ere, batez ere ETAren biktimei.


'Uda giroan' saioa: 2021-09-14

Eguneko albisteen kontaketa, agenda-hitzordu proposamenak, Joxe Landaren eguraldiaren iragarpena eta kontu gehiago, gaurko, martitzena, Arrasate Irratiko Uda giroan saioan entzungai.


Huts eta beteen lilura

Jorge Oteizaren artelan gehienak Altzuzan daude ikusgai, Oteiza museoan. Artistaren lantegia eta liburutegia ere bisita daitezke


Osakidetzaren Pediatria zerbitzuaren "egoera larria" salatu dute 100 bat familiek Gasteizen

Umeen Osasun Publikoa Aurrera plataforma osatzen duten 100 bat familiek esan dutenez, "Arabako 43 Pediatria postuetatik, 10 bete gabe ditugu", guztira % 25, eta landa-eremuetan "egoera are larriagoa da".

Osakidetzaren Pediatria zerbitzuaren "egoera larria" salatu dute Umeen Osasun Publikoa Aurrera plataforma osatzen duten 100 bat familiek gaur Gasteizen egindako agerraldi batean, eta osasun zerbitzu publikoa kudeatzeko moduan "180 graduko bira emateko" eskatu diote Osasun Sailari. Gainera, Etengabeko Arretako Pediatria Gune bat eskatu dute Gasteizerako, eta osasun publikoaren alde apirilaren 22rako hiru euskal hiriburutan deitutako manifestazioarekin bat egingo dutela iragarri dute.

Gasteizen egindako prentsaurrekoan agiria irakurri dute, eta "EAEko Osasun Publikoaren egoeragatik, Pediatria zerbitzuaren egoera larriagatik bereziki, kezkatuta dauden ama, aita eta tutore talde" bezala aurkeztu dute euren burua.

"Osasun-zentroetan pediatria zerbitzuak eskatzera goazenean, askotan, zailtasun askori egin behar diegula aurre", eta kezka hori jakinaraztera ematea da euren helburua. "Administrazioarekin harremanetan jartzeko ezintasuna, itxaro-zerrenda luzeak, arreta presentzialarako zailtasunak, komuneko protokolo falta, gaixo bakoitzentzako denbora laburra, euskaraz artatua izateko ezintasuna edo zailtasuna", aipatu dituzte kezketako artean.

"Lehen arreta desegiten ari dira"

Kasu askotan "ez ditugu erreferentziazko erizainik ezta pediatrarik, ez dituzte bajak, oporrak ezta baimenak ordezkatzen, eta hainbat osasun-zentroetan hilabetez egon dira pediatra barik", deitoratu dute. "Lehen arreta desegiten ari dira", ondorioztatu dute.

"20 urte daramatzate profesionalek EAEn pediatra falta salatzen, eta Administrazioak ez du erantzunik eman", esan du plataforma horrek. "Arabako 43 Pediatria postuetatik, 10 bete gabe ditugu", guztien % 25, eta landa-eremuetan "egoera are larriagoa da".

Ondorioz, "larrialdietara joatea sustatzen dute, horiek kolapsatuz: joan den hilabetean, asteburu batean, 40 adingabe zeuden Txagorritxuko larrialdietarako itxaron gelan", salatu dute.

"Gure seme-alabak artatzen dituzten profesionalei" elkartasuna adierazi diete, "ahal baino gehiago egin dute askotan", hortaz, Etengabeko Arretako Pediatria Gune bat eskatu dute Gasteizerako.


BECek 207 ekitaldi hartu zituen iaz eta 45,5 milioi euroko inpaktu ekonomikoa izan zuen

Bilbao Exhibition Centre erakustazokak adierazi duenez, 2021a "jarduera berreskuratzeko" urtea izan zen. Halaber, baikortasunez begiratzen dio 2022ari eta nazioarteko ekitaldi berriak hartzea espero du.

Bilbao Exhibition Centre (BEC) erakustakozan, 207 ekitaldi egin ziren iaz, eta 45,5 milioi euroko inpaktu ekonomikoa izan zuten.

Bertan egindako 207 ekitaldiek (26 azoka, 159 konbentzio eta ekitaldi eta 22 Bizkaia Arenan) 289 egunez okupatu zuten, eta 959 lanpostu sortu zituen.

Bilbao Exhibition Centre erakustazokak ohar bidez adierazi duenez, 2021a "jarduera berreskuratzeko" urtea izan zen. Pandemiaren ondorioak gorabehera, hilabeteek aurrera egin ahala programazioa dinamismoa irabazten joan zen.

Halaber, BECeko arduradunek baikortasunez begiratzen diote 2022ari, eta nazioarteko ekitaldi berriak hartzea espero dute. Aurten, besteak beste, makina-erremintaren biurteko azoka egingo dute, berriro, BECen.


Hiru lanpostu huts bete nahi ditu udalak

Zerbitzu anitzetako langilea, liburuzaina eta garbitzaile lanpostuak beteko dira. Deialdian parte hartu nahi dutenek abenduaren 27ra arte dute eskabideak aurkezteko epea.

Urdiaingo Udalak aldi baterako enplegua egonkortzeko prozesuak eta deialdi bereziak ezartzen dituen legeriari segituz, hiru lanpostu merezimendu lehiaketa bidez betetzeko deialdia egin du. Alde batetik, prozesu horren bidez zerbitzu anitzetako langilea kontratatuko du udalak. D maila eta lan kontratudun finkoa izanen da. Lanaldi erdian ariko da. Euskarazko B1 maila eta B motako gidabaimena izan behar ditu. Bestetik, liburuzain lanpostua bete nahi du. C mailakoa da eta langilean lan kontratudun finkoa izanen da. %40ko lanaldian ariko da langilea. Hari euskarazko C1 maila eskatzen zaio. Azkenik, garbitzaile lanpostua dago betetzeko. E mailakoa da eta hura ere lan kontratudun finkoa izanen da. Bere lanaldia %56koa izanen da eta haren hizkuntza eskakizuna B1 da.


Sarrerak Gipuzkoa Basket GBC - Ucam Murcia partidarako

GIPUZKOA BASKET GBC – UCAM MURCIA SASKIBALOI PARTIDA Abenduak 8, larunbata, 20:30ean Donostiako Gipuzkoa Basket Club-ean SARRERA BIKOITZ BAT


Duitamako ortzadarraren 25 urte

Gaur bete da mende laurden Abraham Olanok Munduko Txapelketa irabazi zuela Duitaman. Bigarren izan zen Miguel Indurain.

25 urte betetzen dira gaur bi euskal herritarrek, Abraham Olanok eta Miguel Indurainek, Kolonbiako Duitama herrian historia egin zutela. Munduko txapeldun eta txapeldunorde izan ziren errepideko proban. Bi txirrindulariek azti jokatu zuten, une egokian jo zuen Olanok erasoa, eta Indurainek ondo eutsi zien atzekoei. Horrek eman zien garaipena.

Txirrindulariek 15 itzuli eman behar zizkioten 17,7 kilometroko zirkuitu bati: 265 kilometro. Ibilbideko punturik zailena El Cogolloko mendatea zen, 4,2 kilometro %10eko pendizarekin. Ibilbide egokia orduko Kolonbiako puntako txirrindularientzat: Cacaito Rodriguez, Oscar de Jesus Vargas eta Oiveiro Rincon, esaterako. Haiek, gainera, ohituta zeuden latitude hartan lehiatzera. Indurain eta Olano, hala ere, Munduko txapeldun eta txapeldunorde izatetik zetozen erlojupekoan.

Hain proba luzea izanda, espero zitekeen moduan, hasieratik izan ziren ihes egiteko ahaleginak. Baina lasterketa irabazteko faborito ziren txirrindularien selekzioek kontrolpean zuten proba. Hiru ziren hautagai nagusiak: Indurain bera, Marco Pantani eta Cacaito Rodriguez. Itzuliak aurrera joan ahala, lasterketa gogortzen joan zen. Izan ere, euria eta hotza egin zituen egun historiko hartan. Txirrindulari askok utzi zuten lasterketa: 98tik 20k, hain zuzen ere.

Jarraitu irakurtzen Berrian


Busturialdeak azaroaren 14an jokatuko du Bertsolari Gazteen BBK Sariketa

Lau kanporaketa saio eta bi finalaurreko edukiko ditu txapelketak. Horiek eginda, finala abenduaren 1ean egingo da, Bilboko BBK Aretoan. Beste behin ere, Bizkaiko zortzi eskualdeetako bertsolari gazteek parte hartuko dute saioan: Lea-Artibai, Arratia, Busturialdea, Durangaldea, Enkarterri-Ezkerraldea, Hego Uribe, Uribe-Butroe eta Uribe Kosta.

Talde bakoitzean 6 bertsolari ariko dira, eta horiek bi multzotan banatuta egongo dira: A multzoa (2004. urtean edo ostean jaiotakoak) eta B multzoa (1997tik 2003ra bitartean jaiotakoak). Hala, guztira 55 bertsolari inguruk parte hartuko dute txapelketan.

EGUTEGIA:

Astelehena (azaroak 7, 10:30): Markina-Xemeingo Kultur Aretoan. Taldeak: Lea-Artibai eta Arratia.

Azaroak 9 (10:00): Leioako Betiko Ikastolan. Taldeak: Uribe Kosta eta Hego Uribe.

Azaroak 14 (10:00): Bilboko Urretxindorra ikastola. Taldeak: Busturialdea-Durangaldea.

Azaroak 16 (10:30): Mungiako Torrebillela Aretoa. Taldeak: Uribe Butroe eta Enkarterri-Ezkerraldea.

Azaroak 21 (finalaurrekoa, 18:00): Zornotzako Zelaieta Zentroan. Taldeak: 1. saioaren irabazlea eta 2. saioaren irabazlea.

Azaroak 23 (finalaurrekoa, 18:00): Barakaldoko Clara Campoamor kultur elkartean. Taldeak: 3. saioaren irabazlea eta 4. saioaren irabazlea.

Abenduak 1 (finala, 18:00): Bilboko BBK Aretoan. Taldeak: 1. finalaurrekoko irabazlea eta 2. finalaurrekoko irabazlea.

Urteurren jaia, abenduaren 1ean. Txapelketaren urteurren borobila ere ospatu egingo dutela esan dute; finala egiten den egunean [abenduak 1] egingo dute ospakizuna. “Urte hauetan guztietan sariketan parte hartu duten bertsolariak, gai jartzaileak, epaileak… egongo dira ospakizun horretan. Batu eta egindako bidea gogoratuko dugu”. Horrez gain, finala ospatu ostean, sorpresa txikiz betetako egitaraua edukiko dutela aurreratu dute. Eta ondoko bertsolariek ere jaian parte hartuko dutela esan dute: Ibon Iza, Onintza Enbeita, Igor Elortza, Asier Alcedo, Oihana Bartra, Nerea Ibarzabal, Etxahun Lekue eta Jone Uria.


Berdin-Berdinak elkartearen sentsibilizazio saioan parte hartu dute gaur Orioko gaztetxoek

Berdin-Berdinak elkarteak eta Gipuzkoako Kirol Egokituko Federazioak antolatuta, sentsibilizazio saioa egin dute gaur arratsaldean Orion. Ikasleek aukera izan dute urritasun egoera batzuk bertatik bertara ezagutzeko eta, horrekin batera, gaiari buruzko gogoeta egin dute. [flickr_set id="72157676817252573"]


Aroztegiko lanak gelditzea lortu izana ospatu dute Lekarozen egun osoko bestarekin

Urte bat pasatu da baimenik gabe hasitako lanak geldiarazi zituztenetik eta erresistentziaren lehenbiziko urteurrena oroitzeko, Aroztak herri-ekimenak erresistentziaren lehenbiziko urteurrena ospatu zuen atzo Lekarozen. Goiz goizetik hasi zen mugimendua herrian eta animazio eta jarduerek egun osoa bete zuten.

Fanfarrean alaituta, tenorez hasi zen mugimendua herrian eta hamaikak aldera Amaia Elizagoien eta Olaia Inziartek ipuin kontaketa ederra eskaini zieten ttikienei. Bazkarian 150 lagun inguru elkartu ziren eta bazkal ondoko bertso saioarekin gozatu ondotik, kalejira egin zuten Kinbonbo Brass Bandaren laguntzarekin. Eta eguneko ospakizunei gaueko kontzertuekin eman zieten akabera.

Lekarozko frontoian 150 lagun inguru elkartu ziren.